Kɔmaa Ɛfɛsɛsema 1:1-23\nBɛbalua Kelaese anwo zo bɛaboɔboa ninyɛne kɔsɔɔti anloa (8-14)\nYeva sunsum ne yeyɛ yɛ “agyapadeɛ ne anwo sɛkɛlɛneɛ” (13, 14)\nPɔɔlo yɛ Nyamenle mo wɔ Ɛfɛsɛsema diedi ti na ɔyɛ asɔne ɔmaa bɛ (15-23)\n1 Pɔɔlo, mɔɔ ɔlua Nyamenle ɛhulolɛ zo yeyɛ Kelaese Gyisɛse ɛzoanvolɛ la ɛlɛkɛlɛ ahɔmaa nwuanzanwuanzama mɔɔ wɔ Ɛfɛsɛse+ na bɛle nɔhavoma mɔɔ bɛ nee Kelaese Gyisɛse ɛyɛ ko la: 2 Yɛ Ze Nyamenle nee Awulae Gyisɛse Kelaese ɛlo bɛ kpole na bɛmaa bɛ anzodwolɛ. 3 Ayɛlɛyelɛ ɛha Nyamenle mɔɔ le yɛ Awulae Gyisɛse Kelaese ɔ Ze ne la, ɔluakɛ yelua ko mɔɔ yɛ nee Kelaese ɛyɛ la azo yeva sunsum nu nyilalɛ muala yeyila yɛ wɔ anwuma lɔ,+ 4 kɛ mɔɔ ɔkpale yɛ kɛ yɛ nee Kelaese ɛyɛ ko kolaa na ewiade ne abɔ ɔ bo, kɛ yɛla ɛlɔlɛ ali na yɛ nwo ɛde mɔɔ nvonleɛ biala ɛnle yɛ nwo+ wɔ ɔ nyunlu la. 5 Na ɔlimoale ɔkpale yɛ+ kɛ ɔdua Gyisɛse Kelaese anwo zo yeava yɛ yeayɛ ɔ mra,+ kɛ mɔɔ ɔkulo na ɔsɔ ɔ nye la,+ 6 amaa yeayɛ ayɛlɛyelɛ yeamaa ye anyunlunyia ɛlolɛ kpole ne+ mɔɔ ɔluale ye kulovolɛ ne anwo zo ɔvale ɔlole yɛ la.+ 7 Kɛmɔ bɛlua ye mogya ne azo bɛkpɔne yɛ la ati, bɛlie yɛ,+ ɛhɛe, bɛva yɛ ɛtane bɛhyɛ yɛ+ kɛ mɔɔ ye ɛlolɛ kpole ne de la. 8 Nyamenle maanle yɛ ɛlolɛ kpole ɛhye dɔɔnwo wɔ nrɛlɛbɛ nee ndelebɛbo* muala anu 9 na ɔmaanle yɛnwunle ye ɛhulolɛdeɛ nwo fealeranu edwɛkɛ nwuanzanwuanza ne.+ Kɛ mɔɔ ye bodane ne de la yemɔ a sɔ ɔ nye a, 10 kɛ mekɛ ne dwu a ɔbali ninyɛne nwo gyima, yealua Kelaese anwo zo yeaboɔboa ninyɛne kɔsɔɔti anloa, ninyɛne mɔɔ wɔ anwuma nee ninyɛne mɔɔ wɔ azɛlɛ ye azo la.+ Ɛhɛe, wɔ ye nu 11 ahenle mɔɔ yɛ nee ye le ko la anu a bɛyɛ yɛ koliagyama a,+ kɛ mɔɔ ahenle mɔɔ yɛ debie biala maa ɔ nee ye bodane ne yɛ ko la limoale kpale yɛ kɛ mɔɔ ye ɛhulolɛ ne de la, 12 amaa yɛdayɛ mɔɔ yɛlimoale yɛnyianle anyelazo wɔ Kelaese anu la aye ye anyunlunyia ne ayɛlɛ. 13 Bɛdabɛ noko, mekɛ mɔɔ bɛdele nɔhalɛ ne, bɛ ngoanelielɛ nwo edwɛkpa ne la, bɛnyianle ye nu anyelazo. Mɔɔ bɛliele bɛlile la, Nyamenle luale ɔ nwo zo vale sunsum nwuanzanwuanza ne mɔɔ ɔvale ɔbɔle ɛwɔkɛ la ɔzɔle bɛ nloa,+ 14 mɔɔ yeva yelimoa yeyɛ yɛ agyapadeɛ ne anwo sɛkɛlɛneɛ,*+ mɔɔ ye bodane a le kɛ bɛbalua ɛkpɔnedeɛ zo+ bɛalie Nyamenle ɔdaye ye menli* ne+ bɛava bɛaye ye anyunlunyia ne ayɛlɛ. 15 Ɛhye ati a medame noko mekɛ mɔɔ mendele diedi mɔɔ bɛlɛ ye wɔ Awulae Gyisɛse anu nee ɛlɔlɛ mɔɔ bɛda ye ali bɛkile nwuanzanwuanzama ne amuala anwo edwɛkɛ la, 16 meangyakyi kɛ mebayɛ Nyamenle mo* ɔlua bɛdabɛ ti a. Dahuu mebɔ bɛ duma wɔ me asɔneyɛlɛ nu, 17 kɛ yɛ Awulae Gyisɛse Kelaese Nyamenle ne, anyunlunyia Selɛ ne, ɛmaa bɛ nrɛlɛbɛ sunsum na ɔboa bɛ ɔmaa bɛde ninyɛne mɔɔ ɔye ɔkile la abo wɔ mekɛ mɔɔ bɛlɛnyia ɔ nwo nɔhalɛ ndelebɛbo la.+ 18 Yebuke bɛ ahonle ne mɔ anye wienyi, amaa bɛanwu anyelazo ne mɔɔ ɔvɛlɛle bɛ ɔrale nu, anyunlunyia kpole ne mɔɔ ɔbava yeamaa nwuanzanwuanzama ne kɛ agyapadeɛ la,+ 19 na tumi kpole ɛhye mɔɔ ɔfa ɔmaa yɛdayɛ diedima la+ da ali wɔ kɛzi ɔfa ye anwosesebɛ bedevinli ne ɔdi gyima la anu, 20 mɔɔ ɔvale ɔlile gyima wɔ mekɛ mɔɔ ɔdwazole Kelaese ɔvile mowuamra anu ɔmaanle ɔdɛnlanle ɔ sa fema zo+ wɔ anwuma lɔ, 21 ɛleka mɔɔ tɛla arane nee tumivolɛma nee anwosesebɛ nee mgbolema nee duma biala la,+ tɛ ewiade ɛhye* anu angome na mɔɔ ɛlɛba la noko anu. 22 Eza ɔvale ninyɛne kɔsɔɔti ɔwulale ɔ gyakɛ abo+ na ɔyɛle ye ninyɛne mɔɔ wɔ asafo ne anu la amuala ati,+ 23 yeyi asafo ne mɔɔ yemɔ a le ye sonlabaka ne+ la tɛkɛɛ, na ɔdaye a ɔmaa debie biala di munli wɔ adenle biala anu a.\n^ Anzɛɛ “ye agyapadeɛ.”\n^ Anzɛɛ “mebayɛ mo.”


Mrɛlɛbulɛ 27 | Yintanɛte Zo Baebolo | Ewiade Fofolɛ Ngilebɛbo\nAhwibɛnyunlu mɔɔ vi agɔnwolɛ ɛkɛ la le kpalɛ (5, 6)\nMe ra, maa me ahonle ɛli fɛlɛko (11)\nBulalɛ si bulalɛ (17)\nNwu wɔ mboane ne mɔ (23)\nAnwonyia ɛndɛnla ɛkɛ ne dahuu (24)\n27 Mmafa ɛhyema ɛtu ɛ nloa anu,Ɔluakɛ ɛnze mɔɔ alehyenlɛ ne bava ara* a.+ 2 Maa awie gyɛne* ɛhanvo wɔ, na tɛ ɛdawɔ ɛ nloa;Awie mɔ,* na tɛ ɛdawɔ ɛ nloa babonle ne ɔ.+ 3 Bolɛ yɛ ɛlomboɛ yɛɛ ɛnwea yɛ ɛlomboɛ,Noko koasea ɛyahanlɛ* yɛ ɛlomboɛ tɛla bɛ mu nwiɔ.+ 4 Ɛya kpole ati yɛ se yɛɛ ɛya le kɛ azuyilɛ,Noko nwane a kɛhola kɛgyinla nungule ɛhwenlɛ nloa a?+ 5 Ahwibɛnyunlu wɔ wienyi nu le kpalɛ tɛla ɛlɔlɛ mɔɔ vea la.+ 6 Agɔnwolɛ boda wɔ a ɔvi nɔhalɛlilɛ nu,+Noko kpɔvolɛ fo bɛ nloa anwo dɔɔnwo.* 7 Sonla* mɔɔ ako ɛyi la ɛnno wolɛ mɔɔ pepe la,*Noko sonla* mɔɔ ɛhɔne ɛlɛku ye la, debie ɛnwonle bɔbɔ yɛ ye fɛ. 8 Sonla mɔɔ fi ye awuke nu kɔduolua nu laLe kɛ aloma mɔɔ ɛvi* ye sane nu la. 9 Kɛ mɔɔ nwole nee ayilevuanlɛ maa ahonle di fɛlɛko la;Zɔhane ala a agɔnwolɛ mɔɔ tu folɛ kpalɛ* la noko de a.+ 10 Mmakpo ɛ gɔnwo anzɛɛ wɔ papa agɔnwo,Yɛɛ mmakɔ ɛ diema sua nu wɔ kenle mɔɔ esiane kɛdo wɔ la;Agɔnwolɛ mɔɔ bikye wɔ la le kpalɛ tɛla adiema mɔɔ wɔ moamoa la.+ 11 Me ra, nwu nrɛlɛbɛ, na maa me ahonle ɛli fɛlɛko,+Amaa meahola meabua ahenle mɔɔ tendɛ tia me la.+ 12 Sonla mɔɔ anye gyi ɔ ti anwo la nwu esiane na ɔfa ɔ nwo ɔfea,+Noko mɔɔ ɛnlɛ anwubielɛ la kɔ ɔ nyunlu fɔɔnwo na ɔnwu nwolɛ amaneɛ.* 13 Saa sonla di ɛyɛvolɛ agyinlanu a, die ye ɛdanlɛ;Saa ɔdi ɛyɛvolɛ raalɛ* agyinlanu a, die ye debie sie awoba.+ 14 Saa awie fa ɛnelɛ kpole yila ɔ gɔnwo wɔ nwonlomɔ mangyee a,Bɛbabu ye kɛ ɔlɛwa amonle. 15 Yelɛ mɔɔ kulo butule* la le kɛ sua mɔɔ ɔ ti zo nwu dahuu wɔ ezule mekɛ nu la.+ 16 Awie biala mɔɔ kola si ye adenle la kola si anwoma adenleYɛɛ ɔkola ɔfa ɔ sa fema ɔsɔ nwole nu. 17 Kɛ mɔɔ bulalɛ si bulalɛ la,Zɔhane ala a sonla si ɔ gɔnwo a.*+ 18 Sonla mɔɔ nea feege baka zo la bali zolɛ ma,+Yɛɛ sonla mɔɔ nea ɔ menle la bɛbali ye eni.+ 19 Kɛ mɔɔ sonla nwu ɔ nyunlu wɔ nzule nu la,Zɔhane ala a sonla ahonle da ɔ gɔnwo ɛdeɛ ali a. 20 Nla nee ɛzɛkyelɛ kuma* ako ɛnyi ɛlɛ,+Zɔhane ala a sonla nye noko akunlu ɛndwo ɔ nwo ɛlɛ a. 21 Kɛ mɔɔ dwinvolɛ buakɛ wɔ ɛkɛ ne maa dwɛtɛ fufule yɛɛ fonlomo wɔ ɛkɛ ne maa nvutuke la,+Zɔhane ala a bɛdua nganvolɛ mɔɔ bɛfa bɛmaa sonla la azo bɛsɔ ye bɛnea a.* 22 Saa bɔbɔ ɛfa dwɔma ɛsi koaseaKɛ ma mɔɔ bɛsi ye wɔ duba nu la a,Ye ngoaseade ne ɛnrɛvi ɔ nwo. 23 Ɔwɔ kɛ ɛnwu kɛzi wɔ mboane ne mɔ anwo de la kpalɛ. Nea wɔ mboane ne mɔ boɛ.*+ 24 Ɔluakɛ anwonyia ɛndɛnla ɛkɛ ne dahuu,+Anzɛɛ abotile ɛndɛnla ɛkɛ wɔ awolɛndoazo kɔsɔɔti anu. 25 Ndile minli, ndile fofolɛ fifi,Na bɛboɔboa awoka zo ndile nloa. 26 Mboane mralɛ nyinli maa wɔ ɛdanlɛ,Yɛɛ mbɔnkye nyinli maa ɛnyia azɛlɛ ezukoa. 27 Na ɛbanyia mbɔnkye meleke dɔɔnwo wɔanlo,Wɔ sua nu amra bɛanyia bie, na wɔanyia bie wɔanlea wɔ sonvolɛ mraalɛ.\n^ Hibulu aneɛ nu, “bawo ye.”\n^ Hibulu aneɛ nu, “ɛyɛvolɛ.”\n^ Hibulu aneɛ nu, “Awie mɔɔ vi maanle gyɛne zo.”\n^ Anzɛɛ “ahyihanlɛ.”\n^ Anzɛɛ ɔkola ɔkile, “ɔnvi ahonle nu; ɔle mialera nu.”\n^ Hibulu aneɛ nu, “ɔtietia zolɛ.”\n^ Anzɛɛ “ɛdu ɛvi.”\n^ Anzɛɛ “mɔɔ tu folɛ mɔɔ vi ɛkɛla muala anu.”\n^ Anzɛɛ “tendɛ ɔ nzo abo.”\n^ Hibulu aneɛ nu, “si ɔ gɔnwo anyunlu a.”\n^ Anzɛɛ “Sheol nee Abadɔn.”\n^ Anzɛɛ “Zɔhane ala a bɛdua nganvolɛ zo bɛsɔ sonla bɛnea a.”\n^ Anzɛɛ “Fa wɔ ahonle sie zo; Tie bɛ.”


Nyanelilɛ: Asoo Ɔle Nvonleɛ Kɛ Yɛkɛli Nyane Ɔ?\nKENGA YE WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Giliki Greenlandic Guarani Gujarati Gun Haitian Creole Hausa Hibulu Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mizo Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngangela Nias Norwegian Nyaneka Nyungwe Nzema Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nEDWƐKƐ TITILI | MEKƐ MƆƆ KULOVOLƐ BIE KƐWU LA\nƐ nwo ɛdo wɔ ekyii ɛlɛ ɔ? Bie a, ɛdele kpɔkɛ ndɛndɛ la ati, ɛ rɛle ɛvi mɔɔ zile la. Noko nyanelilɛ ɛnle zɔ. Dk. Alan Wolfelt hanle wɔ ye buluku Healing a Spouse’s Grieving Heart anu kɛ, “Yɛ rɛle ‘ɛngola ɛnvi’ nyane mɔɔ yɛdi la bɔkɔɔ.” Noko, ɔdoale zo kɛ: “Mekɛ gua nu na awie mɔ boa wɔ a, wɔ nyanelilɛ ne baha aze.”\nKɛ neazo la, suzu kɛzi tete selɛ Ebileham yɛle ye nyɛleɛ wɔ mekɛ mɔɔ ɔ ye wule la anwo nea. Baebolo ne mɔɔ bɛlimoale bɛhɛlɛle la ka kɛ “Ebileham bɔle ɔ bo kɛ ɔdi nyane na ɔzunle Sɛla.” Edwɛkɛkpɔkɛ “bɔle ɔ bo” kile kɛ ɔliele mekɛ na yeahola yeagyinla ye nyanelilɛ ne anloa. * Neazo bieko a le Gyekɔbo mɔɔ bɛbɛlɛbɛlale ye bɛmaanle ɔliele ɔlile kɛ nane kpole bie ɛhu ɔ ra Dwosefi la. Ɔlile nyane “mekɛ dɔɔnwo,” na ye abusua ne anu amra angola ankyekye ɔ rɛle. Ɛvolɛ dɔɔnwo anzi, ɛnee ɔtɛdi Dwosefi ewule ne anwo nyane.—Mɔlebɛbo 23:2; 37:34, 35; 42:36; 45:28.\nEbileham zunle ye kulovolɛ Sɛla mɔɔ wule la\nƐnɛ noko, menli dɔɔnwo di bɛdabɛ mɔɔ bɛbikye bɛ kpalɛ la ewule nwo nyane. Suzu neazo nwiɔ ɛhye anwo nea.\n“Me hu, Robert wule wɔ July 9, 2008. Ninyɛne mɔɔ yɛyɛ ye alehyenlɛ biala la ala a yɛyɛle wɔ kenle ko ne mɔɔ esiane kpole ne zile la a. Kɛ mɔɔ dahuu yɛyɛ kolaa na yeahɔ gyima la, yɛdi debie yɛwie a, yɛfo yɛ nloa, yɛyɛ yɛ nwo atuu na yɛka kɛ ‘Mekulo wɔ.’ Ɛvolɛ nsia anzi, ɛnee metɛdi nyane. Menlie menli kɛ me rɛle bavi Rob mɔɔ ɛvi me sa la.”—Gail, mɔɔ ɛli ɛvolɛ 60.\n“Me ye wule la yebo ɛvolɛ 18 ɛdeɛ, noko me nwo tɛdɔ ye na medi nyane. Mekɛ biala mɔɔ mebanwu abɔdeɛ nu debie mɔɔ yɛ ahomeka la, mekakye ye, na medwenle kɛzi anrɛɛ ɔ nye balie mɔɔ melɛnea la anwo la.”—Etienne, mɔɔ ɛli ɛvolɛ 84.\nƆda ali kɛ, nyanelilɛ zɛhae mɔɔ tɛnla yɛ nu kyɛ la fɛta. Asolo kɛzi awie biala di nyane la, na ɔnle kpalɛ kɛ yɛbabua kɛzi awie yɛ ye nyɛleɛ wɔ esiane nwo la ndɛne. Eza, ɔnle kɛ yɛbua yɛ nwo fɔlɛ saa ɔzɔho kɛ yɛdi nyane yɛmaa ɔbo zo a. Kɛ ɔkɛyɛ na yɛagyinla nyanelilɛ nloa ɛ?\n^ ɛden. 4 Ebileham ara Ayezeke noko lile nyane hyɛle. Kɛ mɔɔ yɛbanwu ye wɔ “Sukoa Bɛ Diedi” ne mɔɔ wɔ magazine ɛhye anu la, ɛnee Ayezeke tɛdi ye mame, Sɛla mɔɔ wule wɔ ɛvolɛ nsa mɔɔ ɛze la anwo nyane.—Mɔlebɛbo 24:67.\nKɛzi Bɛgyinla Nyanelilɛ Nloa La\nBaebolo ne maa yɛ nzuzulɛ kpalɛ mɔɔ boa la.


Bɛzoa Ngapezonli Gyɛlɛmaya Kɛ Ɔhɔha Edwɛkɛ Ne | Ngakula Baebolo Ɛzukoalɛdeɛ\nGyihova Zoanle Gyɛlɛmaya Kɛ Ɔhɔha Edwɛkɛ Ne\nGyihova kpale Gyɛlɛmaya kɛ ɔyɛ ngapezonli ɔmaa Dwudama. Ɔhanle ɔhilele ye kɛ ɔha edwɛkɛ ne ɔhile menli ne na ɔbɔ bɛ kɔkɔ kɛ bɛgyakyi ɛtaneyɛlɛ. Gyɛlɛmaya hanle kɛ: ‘Gyihova, mele kakula, menrɛhola tendɛ kile menli ne.’ Gyihova hanle hilele ye kɛ: ‘Mmasulo. Mebaha mɔɔ ɔwɔ kɛ ɛka la meahile wɔ. Mebaboa wɔ.’\nGyihova hanle hilele Gyɛlɛmaya kɛ ɔyia mgbanyima ne mɔ na ɔbɔ buakɛ wɔ bɛ nyunlu ɛkɛ na ɔha kɛ: ‘Kɛ bɛbazɛkye Gyɛlusalɛm la ɛne.’ Mɔɔ Gyɛlɛmaya yɛle mɔɔ Gyihova hanle la, mgbanyima ne mɔ vale ɛya kpalɛ. Ɛsɔfo bie mɔɔ bɛfɛlɛ ye Pahyɛ la bɔle Gyɛlɛmaya na ɔbɔle ye kpanwu. Na Gyɛlɛmaya angola andu ɔ bo nɔe ne amuala. Aleɛ hyenle la Pahyɛ yele ye. Gyɛlɛmaya hanle kɛ: ‘Menrɛhola ɛhye anloa gyinla bieko. Mebagyakyi edwɛkɛ ne ɛhanlɛ.’ Noko asoo ɔgyakyile? Kyɛkyɛ. Mɔɔ Gyɛlɛmaya dwenlenle nwolɛ bieko la, ɔhanle kɛ: ‘Gyihova edwɛkɛ ne sɔ kɛ senle yela me ahonle nu na mengola mengyakyi ye ɛhanlɛ.’ Gyɛlɛmaya hɔle zo bɔle menli ne kɔkɔ.\nƐvolɛ dɔɔnwo pɛle nu la Dwudama nyianle belemgbunli fofolɛ. Ɛsɔfoma nee adalɛ ngapezoma ne anye anlie Gyɛlɛmaya edwɛkɛ ne anwo. Bɛhanle bɛhilele mgbanyima ne mɔ kɛ: “Ɔwɔ kɛ bɛku nrenyia ɛhye.” Na Gyɛlɛmaya hanle kɛ: ‘Saa bɛku me a, ɛnee bɛha sonla mɔɔ ɛnze nwolɛ bie la mogya bɛgua. Edwɛkɛ biala mɔɔ meha la vi Gyihova ɛkɛ, tɛ me edwɛkɛ ɔ.’ Mɔɔ mgbanyima ne mɔ dele ɛhye la, bɛhanle kɛ: “Ɔnle kɛ bɛku nrenyia ɛhye.”\nGyɛlɛmaya hɔle zo hanle edwɛkɛ ne, na mgbanyima ne mɔ vale ɛya kpole. Bɛhanle bɛhilele belemgbunli ne kɛ ɔhu Gyɛlɛmaya. Belemgbunli ne hanle kɛ bɛyɛ Gyɛlɛmaya kɛ mɔɔ bɛdabɛ bɛkulo la. Yemɔti bɛhyele Gyɛlɛmaya, na bɛdwulale ye wɔ bula mɔɔ anu wale na ndɛtɛlɛ wɔ nu la anu amaa yeawu. Na ɔbɔle ɔ bo kɛ ɔmi ndɛtɛlɛ ne anu.\nBelemgbunli sua nu ɛkɛ ne sonvolɛ kpanyinli bie mɔɔ bɛfɛlɛ ye Yibɛdemɛlɛke la hɔhanle hilele belemgbunli ne kɛ: ‘Mgbanyima ne mɔ ɛdwula Gyɛlɛmaya bula ne anu! Saa yɛanye ye a, ɔbawu.’ Belemgbunli ne hanle hilele Yibɛdemɛlɛke kɛ ɔva mrenyia 30 ɔboka ɔ nwo na bɛhɔye Gyɛlɛmaya bɛvi bula ne anu. Asoo ɔnle kɛ yɛyɛ kɛ Gyɛlɛmaya mɔɔ yeammaa debie biala anzi ye adenle kɛ ɔbaha edwɛkɛ ne la ɔ?\n“Na me duma ne ati menli kɔsɔɔti bakpɔ bɛ, noko mɔɔ kɛgyinla nu kɛhɔ awieleɛ la bɛbalie ye ngoane.”—Mateyu 10:22\nKpuya: Duzu ati a Gyɛlɛmaya diele Gyihova wɔ mekɛ bɔbɔ mɔɔ ɔle kakula la ɛ? Nwane mɔ a bɔle mɔdenle kɛ bɛsi Gyɛlɛmaya adenle a?\nGyɛlɛmaya 1:1-19; 19:1-11; 20:1-13; 25:8-11; 26:7-16; 38:1-13\nDuzu ati a menli golole Gyɛlɛmaya anwo na bɛvale ɔ nwo ɛya ɛdeɛ, noko yeangyakyi Nyamenle anwo edwɛkɛhanlɛ ɛ?\nƆnva nwo kɛ Gyɛlɛmaya yiale ngyegyelɛ la ɔyɛle gyima mɔɔ bɛvale bɛwulale ɔ sa la. Nea kɛzi ye neazo ne bahola aboa Kilisienema ɛnɛ la.\nFa nwa awie Fa nwa awie Gyihova Zoanle Gyɛlɛmaya Kɛ Ɔhɔha Edwɛkɛ Ne\nlfb ɛzukoalɛdeɛ 57 m. 138-139


1 Arelemgbunli 10 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumule Aneɛ Bengali Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Wallisian Waray-Waray Xhosa Yoruba Zimbabwe Mumule Aneɛ Zulu zambia Mumule Aneɛ\nArelemgbunli Mɔɔ Limoa 10:1-29\nHyiba ɔbahyema ne rale Sɔlɔmɔn ɛkɛ (1-13)\nSɔlɔmɔn anwonyia kpole ne (14-29)\n10 Akee Hyiba ɔbahyema ne dele duma kpole mɔɔ Sɔlɔmɔn ɛlie wɔ Gyihova duma nu la anwo edwɛkɛ,+ ɔti ɔrale kɛ ɔbava kpuya mɔɔ kye adwenle la* yeazɔ ye yeanlea.+ 2 Ɔvale menli dɔɔnwo ɔlile ɔ nzi,+ na ɔvale afunlumu mɔɔ zozo balesam nwole,+ nvutuke nee awolɛ mɔɔ sonle bolɛ la dɔɔnwo ɔrale Gyɛlusalɛm. Ɔrale Sɔlɔmɔn ɛkɛ na ɔhanle debie biala mɔɔ la ye ahonle nwo la anwo edwɛkɛ ɔhilele ye. 3 Akee Sɔlɔmɔn buale ye kpuya ne mɔ amuala. Debie biala anyɛ se somaa ammaa* belemgbunli ne kɛ ɔbahilehile nu yeahile ye. 4 Mɔɔ Hyiba ɔbahyema ne nwunle Sɔlɔmɔn nrɛlɛbɛ ne,+ sua ne mɔɔ yezi,+ 5 ye ɛkponle zo aleɛ,+ kɛzi ye sonvolɛma tɛnla aze wɔ ɛkponle ne anwo, menli mɔɔ siezie ye aleɛ nee bɛ adɛladeɛ, ye nzasuvolɛma nee ɛyelalɛ afɔle mɔɔ ɔbɔ ye wɔ Gyihova sua nu dahuu la, ɔyɛle ye azibɛnwo na ɔ nloa hale nwolɛ.* 6 Ɔti ɔzele belemgbunli ne kɛ: “Ninyɛne mɔɔ wɔyɛ* nee wɔ nrɛlɛbɛ ne anwo edwɛkɛ mɔɔ mendele ye wɔ me maanle nu la le nɔhalɛ. 7 Noko meanlie mɔɔ mendele la meanli kɔkpula kɛ medame mumua ne mera na meva me nye meranwu ye la. Na nea! Mɔɔ bɛhanle bɛhilele me la ɛndwu ye foa ko bɔbɔ. Wɔ nrɛlɛbɛ nee wɔ anwonyia bo mɔɔ mendele la azo. 8 Anyelielɛ a le wɔ menli ne, yɛɛ anyelielɛ a le wɔ sonvolɛma mɔɔ gyinla ɛ nyunlu dahuu tie wɔ nrɛlɛbɛ ne la!+ 9 Ayɛlɛyelɛ ɛha Gyihova wɔ Nyamenle ne+ mɔɔ anye ɛlie ɛ nwo na yeva wɔ yedɛnla Yizilayɛ belemgbunli ebia ne azo la. Kɛmɔ Gyihova lɛ Yizilayɛma anwo ɛlɔlɛ dahuu la ati a yezie wɔ belemgbunli kɛ ɛbua ndɛne pɛlepɛle na ɛli tenleneyɛlɛ nzi a.” 10 Akee ɔmaanle belemgbunli ne nvutuke talɛnte* 120 yɛɛ balesam nwole+ nee awolɛ mɔɔ sonle bolɛ+ la dɔɔnwo kpalɛ. Balesam nwole dodo mɔɔ Hyiba ɔbahyema ne vale maanle Belemgbunli Sɔlɔmɔn la, bɛanva bieko zɛhae bɛamba ɛlɛ. 11 Haelam meli ne mɔ mɔɔ fa nvutuke fi Ofɛ+ ba la noko vale alegum mbaka+ dɔɔnwo nee awolɛ mɔɔ sonle bolɛ+ la vile Ofɛ rale. 12 Belemgbunli ne vale alegum mbaka ne mɔ yɛle nzosɔnu wɔ Gyihova sua ne nee belemgbunli sua ne anu, yɛɛ haape nee getaa* ɔmaanle edwɛndovoma ne mɔ.+ Bɛanva alegum mbaka zɛhae bie bɛamba anzɛɛ bɛtɛnwunle bie ɛlɛ too badwu ɛnɛ. 13 Belemgbunli Sɔlɔmɔn noko vale debie biala mɔɔ Hyiba ɔbahyema ne hulole na ɔbizale la ɔmaanle ye, asolo mɔɔ ɔvile atiakunlukɛnlɛma nu* ɔvale ɔmaanle ye la. Akee ɔvile ɛkɛ na ɔ nee ye sonvolɛma ne mɔ ziale hɔle ye maanle nu.+ 14 Nvutuke mɔɔ Sɔlɔmɔn nyianle ye wɔ ɛvolɛ ko anu la ɛlomboɛ le talɛnte 666,+ 15 mɔɔ ɔnyia ɔfi adenduvoma mɔɔ di gua ɛkɛ nee nvasoɛ mɔɔ ɔnyia ɔfi gualilɛma yɛɛ Arelabema arelemgbunli kɔsɔɔti nee amɛnladoma mɔɔ wɔ azɛlɛ ne azo ɛkɛ la ɛmboka nwo. 16 Belemgbunli Sɔlɔmɔn yɛle nvutuke mɔɔ bɛfonla nu la enyinlike mgbole 200+ (bɛvale nvutuke hyikɛle* 600 bɛyɛle enyinlike ko biala)+ 17 yɛɛ nvutuke mɔɔ bɛfonla nu la enyinlike ngyikyi 300 (bɛvale nvutuke mena* nsa bɛyɛle enyinlike ekyi ko biala). Akee belemgbunli ne vale guale Lɛbanɔn Ɛhoayelɛ Sua ne anu.+ 18 Eza belemgbunli ne vale ɛzɛlɛ* yɛle belemgbunli ebia+ kpole bie na ɔholole nvutuke mɔɔ bɛdu nu evinli la ɔguale nwolɛ.+ 19 Ɛnee bɛyɛ kpolike agyakɛ nsia mɔɔ bɛfo zo bɛkɔ belemgbunli ebia ne anwo, yɛɛ debie kutukpunli wɔ ebia ne anzi mɔɔ bɛdu zolɛ, ebia ne lɛ ɔ sa nwiɔ mɔɔ bɛfa bɛ sa bɛgua zo a, yɛɛ awenade nwiɔ+ gyigyi ebia ne asa nwiɔ ne mɔ anwo. 20 Awenade 12 gyigyi kpolike ne mɔɔ agyakɛ le nsia la azo, ko gyi kpolike agyakɛ nsia ne bɛne zo yɛɛ ko gyi fema zo. Belemgbunlililɛ gyɛne biala ɛtɛyɛle debie zɛhae bie ɛlɛ. 21 Belemgbunli Sɔlɔmɔn kanrɛlɛ mɔɔ ɔno nuhua la amuala le nvutuke, yɛɛ ninyɛne kɔsɔɔti mɔɔ wɔ Lɛbanɔn Ɛhoayelɛ Sua ne+ anu la bɛvale nvutuke tagyee a bɛyɛle a. Debie biala ɛnle ɛkɛ mɔɔ bɛvale dwɛtɛ fufule bɛyɛle a, ɔluakɛ wɔ Sɔlɔmɔn mekɛ zo, ɛnee bɛbu dwɛtɛ fufule kɛ ɔnle ɛhwee.+ 22 Ɛnee belemgbunli ne lɛ meli dɔɔnwo wɔ Tahyehye+ mɔɔ nee Haelam meli ne mɔ gua nyevile zo. Ɛvolɛ nsa biala Tahyehye meli ne mɔ fa nvutuke, dwɛtɛ fufule, ɛzɛlɛ,*+ akatia yɛɛ kokokyinlaka ba. 23 Ɔti Belemgbunli Sɔlɔmɔn nwunle nrɛlɛbɛ+ kpole na ɔnyianle anwonyia+ dɔɔnwo ɔdɛlale arelemgbunli gyɛne kɔsɔɔti mɔɔ wɔ azɛlɛ ye azo la. 24 Menli mɔɔ wɔ azɛlɛ ye azo la kɔsɔɔti rale* Sɔlɔmɔn anyunlu kɛ bɛbadie nrɛlɛbɛ ne mɔɔ Nyamenle ɛva ɛwula ye ahonle nu la bie.+ 25 Bɛ nuhua ko biala vale ahyɛlɛdeɛ—ninyɛne mɔɔ bɛva dwɛtɛ fufule nee nvutuke bɛyɛ, adɛladeɛ, konle tɛladeɛ, balesam nwole, mgbɔnwɔ yɛɛ mgbɔnwɔndua* rale—na ɛhye hɔle zo ɛvolɛ biala. 26 Na Sɔlɔmɔn hɔle zo boɔboale ehwili nee mgbɔnwɔ* dɔɔnwo anloa; ɔnyianle konle ehwili 1,400 yɛɛ mgbɔnwɔ* 12,000,+ na ɔziele bɛ wɔ konle ehwili azuamgbole ne mɔ azo nee ɛleka mɔɔ bikye belemgbunli ne la wɔ Gyɛlusalɛm.+ 27 Belemgbunli ne maanle dwɛtɛ fufule bule Gyɛlusalɛm kɛ awolɛ la, yɛɛ ɔmaanle sida mbaka bule kɛ sikamɔ mbaka mɔɔ wɔ Hyifɛla la.+ 28 Bɛhɛlale Sɔlɔmɔn mgbɔnwɔ ne mɔ bɛvile Yigyibiti, na ɛnee belemgbunli ne gualilɛma ne kɔtɔ mgbɔnwɔ ekpunli ne mɔ* kɛ mɔɔ bɛ bolɛ de ala la.+ 29 Ehwili ko biala mɔɔ bɛhɛlale bɛvile Yigyibiti la bolɛ le dwɛtɛ fufule 600, yɛɛ ɛkpɔnwɔ ko biala bolɛ le dwɛtɛ fufule 150; bɛdabɛ noko bɛkɔtɔne bɛ bɛmaa Hɛtema+ nee Selea arelemgbunli ne mɔ amuala.\n^ Anzɛɛ “agyebɛ.”\n^ Hibulu aneɛ nu, “ɛnee sunsum biala ɛnle ye nu bieko.”\n^ Hibulu aneɛ nu, “asolo mɔɔ kɛ mɔɔ Belemgbunli Sɔlɔmɔn asa kɛdo zo la.”\n^ Hibulu Ngɛlɛlera ne anu mena ko le g 570. Nea Mok. B14.\n^ Hibulu aneɛ nu, “ranwunle.”\n^ Anzɛɛ ɔkola ɔkile, “bɛvile Yigyibiti nee Kiyu; belemgbunli gualilɛma ne tɔ bɛ fi Kiyu,” ɔbayɛ kɛ Selesea ɔ.\n1 Arelemgbunli 10


Kɛzi Mebali Me Nvonleɛ Nwo Gyima Ɛ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Bislama Brazil Mumule Aneɛ Bulgarian Cambodian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Giliki Greenlandic Gun Haitian Creole Hibulu Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Italy Mumule Aneɛ Japanese Kamba Kikaonde Kiluba Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Mambwe-Lungu Maya Myanmar Nepali Norwegian Nyungwe Nzema Okpe Ossetian Papiamento (Curaçao) Polish Portuguese (Brazil) Portuguese (European) Punjabi Punjabi (Roman) Romanian Romany (Macedonia) Romany (Macedonia) Cyrillic Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Swahili Swahili (Congo) Swedish Tagalog Tamil Telugu Tetun Dili Thai Tsonga Turkish Turkmen Twi Ukrainian Urhobo Vietnamese Xhosa Yoruba Zulu\nƆdio Ɔdio mɔɔ ɛtwe la anwo edwɛkɛ Kɛzi Mebali Me Nvonleɛ Nwo Gyima Ɛ?\nNinyɛne nsa mɔɔ ɔti ɔwɔ kɛ ɛdie wɔ nvonleɛ ɛto nu la\nKɛzi ɛbazukoa debie wɔavi wɔ nvonleɛ nu la\nKenga mɔɔ dole Karina la na dwenle nwo nea, saa ɛdawɔ yɛɛ ɛhye dole wɔ a, anrɛɛ boni a ɛbayɛ a?\nKarina: “Kenle ko mɔɔ melɛkɔ sukulu la menvale kale ne menriandile somaa, yemɔti kpolisinli bie hyele me bɔle me kakɛ na ɔmaanle me kɛlata. Ɔyelale me kpole! Menganle mengilele me mame na ɔhanle kɛ menga nwolɛ edwɛkɛ mengile me papa. noko ɛnee mengulo kɛ meka.”\n1: Fa fea ɛ nwo na nyia anwodozo kɛ wɔ papa ɛnrɛde nwolɛ bie.\n2: Ka mɔɔ zile la pɛpɛɛpɛ kile wɔ papa.\nBie a ɔbayɛ wɔ ndɛ kɛ ɛkpa mɔɔ limoa la. Metendɛ ɛke la, wɔ mame adwenle nu a wɔha nwolɛ edwɛkɛ wɔhile wɔ papa dɛba dɛba. Noko debie kpalɛ bie ati a ɔwɔ kɛ ɛdi wɔ nvonleɛ nwo gyima a—saa ɔle kpolisi mɔɔ ɛhye wɔ anzɛɛ debie gyɛne bie a.\n1. Ɔle debie kpalɛ mɔɔ ɔwɔ kɛ ɛyɛ a. Baebolo ne ka Kilisienema ɛbɛlabɔlɛ nwo edwɛkɛ kɛ: “Yɛkulo kɛ yɛfa nɔhalɛlilɛ yɛbɔ yɛ ɛbɛla wɔ debie biala anu.”—Hibuluma 13:18.\n“Mebɔ mɔdenle kpalɛ medi nɔhalɛ. Medie me nvonleɛ nee mɔɔ bavi me nyɛleɛ nu ara la anwo ɛzonle meto nu ndɛndɛ.”—Alexis.\n2. Menli ta fa bɛdabɛ mɔɔ bɛdie bɛ nvonleɛ bɛtu nu la ɛtane kyɛ bɛ. Baebolo ne ka kɛ: “Sonla mɔɔ fea ye mɛladonlɛ zo la ɛnrɛkpazi, na sonla mɔɔ ka ye ɛtane na ɔgyakyi ye ɛyɛlɛ la, bɛse ye anwunvɔne.”—Mrɛlɛbulɛ 28:13.\n“Ɔhyia akɛnrasesebɛ na awie alie ye nvonleɛ ado nu, noko yemɔ maa menli nyia wɔ nu anwodozo. Bɛbanwu ye kɛ ɛdi nɔhalɛ. Saa ɛdie wɔ nvonleɛ ɛto nu a, ɔkola ɔmaa ɛkakyi tɛnlabelɛ mɔɔ ɛzɛkye kolaa la na ɛyɛ ye boɛ.”—Richard.\n3. Mɔɔ hyia kpalɛ la, Gyihova anye die nwo. Baebolo ne ka kɛ: “Gyihova kyi sonla mɔɔ ɛnli boɛ la, na ɔmaa mɔɔ di boɛ la nwu ye ngyehyɛlɛ ne.”—Mrɛlɛbulɛ 3:32.\n“Saa meyɛ nvonleɛ kpole bie a, menwu ye kɛ nwolɛ hyia kɛ medie meto nu ndɛndɛ. Saa meanyɛ debie mɔɔ Gyihova anye die nwo a, ɔnrɛyila me wɔ adenle biala azo.”—Rachel.\nKɛzi Karina lile ye nvonleɛ ne anwo gyima ɛ? Ɔbɔle mɔdenle biala kɛ ɔfa ye ɛhyelɛ ne anwo kɛlata ne yeazie ye papa. Noko ɛvolɛ nyɛ bɔbɔ a ɔbahola yeava yeazie ye a. Karina ka kɛ: “Yeandwu ɛvolɛ ko, me papa yɛle kɛ ɔnleɛnlea ezukoa nwo ngɛlata bie mɔ anu, nuhua yɛɛ ɔnwunle me ɛhyelɛ ne anwo kɛlata ne a. Akee me nwo hyelele me bɔkɔɔ—me mame bɔbɔ vale ɛya kɛ meanyɛ mɔɔ ɔhanle ɔhilele me la!”\nƐzukoalɛdeɛ mɔɔ wɔ nu la: Karina ka kɛ: “Saa ɛyɛ nvonleɛ na ɛfea zo a, akee ɛsɛkye edwɛkɛ ne bɔkɔɔ. Kɛ ɔde ye biala la ɛbadua nwolɛ kakɛ!”\nYɛ muala yɛfo. (Wulomuma 3:23; 1 Dwɔn 1:8) Yɛɛ kɛ mɔɔ yɛnwu ye la saa yɛdie yɛto nu ɛkɛ ne ala a, ɔkile kɛ yɛbɛlɛ yɛ nwo aze yɛɛ yɛ adwenle ɛdi.\nBieko, mɔɔ ɔwɔ kɛ ɛyɛ la a le kɛ ɛbazukoa debie wɔavi nu. Ɔyɛ nyane kɛ mgbavolɛ nee mbɛlɛra dɔɔnwo ɛnva nwolɛ adenle zɔhane ɛnli gyima kpalɛ! Bie a bɛbade nganeɛ kɛ mɔɔ kakula bɛlɛra bie mɔɔ bɛfɛlɛ ye Priscilla dele la. Ɔka kɛ: “Ɛnee saa meyɛ nvonleɛ a, me sa nu to. Mete nganeɛ kɛ menfɛta yemɔti nvonleɛ ne yɛ adesoa ɛnlomboɛ wɔ me kɔme zo. Adwenleadwenle tɔ me nwo na mete nganeɛ kɛ nvasoɛ biala ɛnle me nwo zo.”\nAsoo zɔhane a ɔdwu mekɛ ne bie a ɛte nganeɛ a? Saa zɔhane a, ɛnee kakye kɛ: Wɔ nvonleɛ dɛba mɔɔ ɛbava wɔ adwenle wɔazie zo la le kɛ ɛlɛka kale na ɛlɛnea driving mirror ne anu la. Ɔbamaa wɔade nganeɛ kɛ ɛ nwo ɛngyia na ɔnrɛmaa ɛnrɛnyia anwosesebɛ ɛnrɛli ngyegyelɛ gyɛne mɔɔ wɔ ɛ nyunlu la anwo gyima.\nYemɔti kɛ anrɛɛ ɛbava wɔ adwenle wɔazie wɔ nvonleɛ dɛba zo la, duzu ati a ɛnnyia adwenle mɔɔ fɛta la ɛ?\n“Kakye nvonleɛ dɛba mɔɔ wɔyɛ la na sukoa debie fi nu amaa wɔanyɛ bieko. Noko mmafa wɔ adwenle ɛsie zo somaa ɛmaa ɛ sa nu to.”—Elliot.\n“Nvonleɛ biala mɔɔ mebayɛ la maa menyia anwubielɛ na menyia ɛzukoalɛdeɛ fofolɛ mɔɔ bamaa meayɛ sonla kpalɛ kenle bie na meali ngyegyelɛ ne anwo gyima kenle fofolɛ la. Ɛhye a le debie kpalɛ mɔɔ ɔwɔ kɛ ɛyɛ a ɔluakɛ ɔmaa ɛnyi ɛbɛlabɔlɛ nu.”—Vera.\nMƆƆ ƐTIPƐNEMA KA LA\n“Menli bie mɔ maa bɛ nvonleɛ gyegye bɛ somaa yɛɛ bie mɔ ɛdeɛ ɔnvale bɛ nwo. Nwiɔ ne amuala ɛnle kpalɛ—maa wɔ nvonleɛ nwo edwɛkɛ ɛhyia wɔ noko sukoa debie fi nu na wɔanyɛ bieko.”—Connor.\n“Saa menli mɔɔ ɛlɛsu ɛnriandilɛ la bie tɔ aze a, ɔbu ɔ nye ɔgua nyiane ne azo na ɔfa anwosesebɛ ɔdwazo. Zɔhane a ɔwɔ kɛ ɛyɛ wɔ mekɛ mɔɔ wɔyɛ nvonleɛ la. Saa ɛsukoa debie ɛfi wɔ nvonleɛ ne anu na ɛfa wɔ anwosesebɛ ne ɛdi nwolɛ gyima a, ɛbayɛ sonla kpalɛ.”—Dami.\n“Ɔwɔ kɛ ɛkakye wɔ nvonleɛ ne wɔ adenle kpalɛ zo. Kakye ɛzukoalɛdeɛ mɔɔ wɔ nu la amaa wɔanyɛ nvonleɛ ko ne ala bieko. Noko mmakakye ɛdi nyane ɛmaa ɔyɛ adesoa ɔmaa wɔ.”—Zipporah.\nDi Wɔ Nvonleɛ Nwo Gyima\nƆnva nwo ɛvolɛ anzɛɛ anwubielɛ mɔɔ yɛlɛ la, yɛ muala yɛyɛ nvonleɛ. Kɛzi yɛbali yɛ nvonleɛ nwo gyima ɛ?\nFa nwa awie Fa nwa awie Kɛzi Mebali Me Nvonleɛ Nwo Gyima Ɛ?\nijwyp edwɛkɛ 29


Nyɛvolɛ & Akpɔsahɔlɛ: Gyihova Alasevolɛ Ɔfese Mɔɔ Wɔ Philippines\nƆwɔ kɛ ɛdimoa ɛsɛlɛ adenle kolaa na wɔara akpɔsa ɔ? Ɛhɛe. Amaa menli ne angyele zo na awie biala anye alie akpɔsahɔlɛ ne anwo la, ɔnva nwo kɛzi menli ne dodo de la, yɛsɛlɛ bɛ bɛlimoa bɛbiza nwolɛ adenle kolaa na bɛara. Saa bɛbara wɔ ɛnwomenlelielɛ kenle (public holiday) a, yɛsɛlɛ bɛ, yeanyɛ boɛ fee la, bɛbiza nwolɛ adenle ne wɔ siane ko anu kolaa na yeadwu zo.\nBɛkile Ɛzinzalɛ Arane ne abo bɛkɔ Philippines aneɛ titili bulu anu. Bɛyɛ ɔdio nee vidio wɔ aneɛ 20 anu. Bɛfa mbuluku bɛkɔmaa asafo ngakyile 3,529.\nFa nwa awie Fa nwa awie Ɔfese Ne Mɔ Nee Ɛkɛ Ne Akpɔsahɔlɛ: Philippines\nƆfese Ne Mɔ Nee Ɛkɛ Ne Akpɔsahɔlɛ: Philippines


Yɛ Bɛlɛvo Amaa Wɔazɔ Nyamenle Anye | Ɛzinzalɛ Arane Debiezukoalɛ\nKENGA YE WƆ Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Bɛdabɛ mɔɔ bɛbɛlɛ bɛ nwo aze wɔ azɛlɛ ne azo . . . la, bɛkpondɛ [Gyihova]. . . . Bɛbɛlɛ bɛ nwo aze.”—ZƐF. 2:3.\nEDWƐNE 80 ‘Bɛzɔ Gyihova Bɛnlea Na Ɔle Kpalɛ’\n1-2. (a) Kɛzi bɛha Mosisi anwo edwɛkɛ ɛ, na duzu a ɔyɛle a? (b) Ndelebɛbo kpalɛ boni ati a ɔhyia kɛ yɛyɛ bɛlɛvo a?\nBAEBOLO ne ka Mosisi anwo edwɛkɛ kɛ “ɔle bɛlɛvolɛ ɔtɛla dasanli biala mɔɔ wɔ aleɛabo la.” (Ɛdi. 12:3) Asoo ɛhye kile kɛ ɔ nwo ɛnyɛ se, ɔngola ɔnzi kpɔkɛ anzɛɛ ɔsulo debie? Kɛ menli bie mɔ bu bɛlɛvoma la ɛne. Noko adwenle ɛhye ɛnle nɔhalɛ fee. Ɛnee Mosisi anwo yɛ se, ɔkola ɔsi kpɔkɛ yɛɛ ɔle Nyamenle sonvolɛ mɔɔ lɛ akɛnrasesebɛ. Ɔlua Gyihova moalɛ zo, ɔholale ɔgyinlanle Yigyibiti tumivolɛ ne anyunlu, ɔlile menli kɛyɛ 3,000,000 anyunlu wɔ fienemgbole ne anu yɛɛ ɔboale Yizilayɛ maanle ne ɔmaanle bɛlile bɛ agbɔvolɛ anwo zo konim.\n2 Tɛnlabelɛ mɔɔ Mosisi yiale la, tɛ bie a yɛkɔ nu ɛnɛ a, noko alehyenlɛ biala, yɛyia tɛnlabelɛ ngakyile mɔɔ maa ɔyɛ se kɛ yɛbayɛ bɛlɛvo a. Noko ndelebɛbo kpalɛ bie ati a ɔhyia kɛ yɛnyia subane ɛhye a. Gyihova ɛbɔ ɛwɔkɛ kɛ “bɛlɛvoma bava azɛlɛ ne ayɛ bɛ ɛdeɛ.” (Edw. 37:11) Asoo ɛbaha kɛ ɛle bɛlɛvo? Asoo kɛ menli nwu wɔ la ɛne? Kolaa na yɛabua kpuya zɔhane mɔ la, bɛmaa yɛnlea mɔɔ bɛlɛvo mɔɔ yɛbayɛ kile la.\nDUZU A LE BƐLƐVO?\n3-4. (a) Duzu a yɛbahola yɛava bɛlɛvo yɛado nwo a? (b) Subane nna boni mɔ a yɛhyia amaa yɛayɛ bɛlɛvo a, na duzu ati ɔ?\n3 Bɛlɛvo ɛyɛlɛ le kɛ nvoninli kɛnlɛma bie mɔɔ bɛdɔlɔ la. Adenle boni azo? Kɛ mɔɔ awie mɔɔ dɔlɔ nvoninli fa kɔla ngɛnlɛma bɔ nu dɔlɔ nvoninli la, ɔwɔ kɛ yɛnyia subane ngɛnlɛma ngakyile bie mɔ amaa yɛayɛ bɛlɛvo. Subane zɔhane mɔ bie a le mɛlɛbɛnwoaze, tieyɛ, bɛtɛɛyɛlɛ nee akɛnrasesebɛ. Duzu ati a yɛhyia subane ɛhye mɔ amaa yɛazɔ Gyihova anye a? *\n4 Menli mɔɔ bɛbɛlɛ bɛ nwo aze la ala a yɛ Nyamenle ɛhulolɛdeɛ a. Nyamenle ɛhulolɛdeɛ ko a le kɛ yɛbayɛ bɛlɛvo. (Mat. 5:5; Gal. 5:23) Saa yɛyɛ Nyamenle ɛhulolɛdeɛ a, yɛmaa Seetan fa ɛya kpole. Yemɔti, ɔnva nwo kɛ yɛbɛlɛ yɛ nwo aze na yɛle bɛlɛvo la, Seetan ewiade ne ɛngulo yɛ. (Dwɔn 15:18, 19) Ɛhye ati, yɛhyia akɛnrasesebɛ amaa yɛakpo Seetan.\n5-6. (a) Duzu ati a Seetan kpɔ bɛlɛvoma ɛ? (b) Kpuya boni mɔ a yɛbabua a?\n5 Sonla mɔɔ ɛnle bɛlɛvo la memaa ɔ nwo zo, ɔngomo ye ɛya zo yɛɛ ɔndie Gyihova. Kɛ Seetan de la ɛne! Yemɔti a ɔkpɔ bɛlɛvoma la. Bɛmaa menli nwu ye amumuyɛ nyɛleɛ ne. Na mɔɔ tɛla biala la, bɛmaa Seetan yɛ adalɛ. Duzu ati ɔ? Ɔluakɛ ɔnva nwo biala mɔɔ ɔbayɛ anzɛɛ ɔbaha la, ɔnrɛhola ɔnrɛzi bɛlɛvoma adenle kɛ bɛmmasonle Gyihova!—Dwobu 2:3-5.\n6 Mekɛ boni a ɔbahola yeayɛ se kɛ yɛbayɛ bɛlɛvo a? Na duzu ati a ɔwɔ kɛ yɛbɔ mɔdenle kɛ yɛbayɛ bɛlɛvo a? Amaa yɛabua kpuya zɔhane mɔ la, bɛmaa yɛzuzu Mosisi, Hibulu mgbavolɛ nsa ne mɔɔ bɛ nee bɛ hɔle akɛlɛzonlenlɛ nu wɔ Babelɔn yɛɛ Gyisɛse neazo ne anwo.\nMEKƐ MƆƆ ƆNLA AZE KƐ YƐBAYƐ BƐLƐVO LA\n7-8. Mɔɔ bɛangile ɛbulɛ bɛammaa Mosisi la, kɛzi ɔyɛle ye nyɛleɛ ɛ?\n7 Mekɛ mɔɔ wɔnyia tumi la: Ɔnla aze kɛ menli mɔɔ bɛnyia tumi la bayɛ bɛlɛvo, titili wɔ mekɛ mɔɔ awie mɔɔ wɔ bɛ bo ambu bɛ anzɛɛ badendɛ atia bɛ la. Ɛhye bie ɛdo wɔ ɛlɛ ɔ? Na saa ahenle le wɔ busuanli ɛ? Kɛzi ɛbali nwolɛ gyima ɛ? Nea kɛzi Mosisi lile tɛnlabelɛ zɛhae anwo gyima la.\n8 Gyihova kpale Mosisi kɛ Yizilayɛ adekilevolɛ na ɔmaanle ɔhɛlɛle mɛla mɔɔ ɔvale ɔmaanle maanle ne la. Yemɔti ɔda ali kɛ, ɛnee Gyihova gyi Mosisi anzi. Noko, Mosisi amediema, Meleam nee Aalɔn dendɛle tiale ye wɔ ɔ ye mɔɔ ɔgyale ye la anwo. Bie a saa ɛdawɔ a ɛle Mosisi a, anrɛɛ ɛbava ɛya na wɔali nzenralɛ, noko yeanyɛ zɔ. Yeanva ɛya ndɛndɛ. Ɔkpale Gyihova kyɛlɛ bɔbɔ kɛ ɔpɛ anzohwenlɛ mɔɔ yeva yera Meleam anwo zo la azo. (Ɛdi. 12:1-13) Duzu ati a Mosisi yɛle zɔ a?\nMosisi kpale Gyihova kyɛlɛ kɛ ɔpɛ anzohwenlɛ mɔɔ yeva yera Meleam anwo zo la azo (Nea ɛdendɛkpunli 8)\n9-10. (a) Duzu a Gyihova boale Mosisi maanle ɔdele ɔ bo a? (b) Duzu a mbusua tile nee asafo nu mgbanyima bahola azukoa avi Mosisi ɛkɛ a?\n9 Mosisi maanle Gyihova tetele ye. Nɔhalɛ nu, kɛyɛ ɛvolɛ 40 mɔɔ ɛze la, ɛnee Mosisi wɔ Yigyibiti belemgbunli sua nu. Ɛnee ɔnle bɛlɛvo fee. Mekɛ bie, ɔvale ɛya ndɛndɛ na ɔhunle nrenyia bie mɔɔ ɛnee ɔte nganeɛ kɛ ɔle nzisi la. Bie a Mosisi zuzule kɛ Gyihova anye die mɔɔ yeyɛ la anwo. Noko, Gyihova vale ɛvolɛ 40 tetele Mosisi maanle ɔnwunle kɛ, tɛ akɛnrasesebɛ ala a ɔhyia na yeali Yizilayɛma anyunlu a; eza ɔhyia kɛ ɔyɛ bɛlɛvo. Saa ɔbayɛ bɛlɛvo a, ɔwɔ kɛ ɔbɛlɛ ɔ nwo aze, ɔyɛ tieyɛ na ɔyɛ bɛtɛɛ. Ɔzukoale ɛhye kpalɛ na ɔrayɛle neavolɛ kpalɛ.—Ade. 2:11, 12; Gyi. 7:21-30, 36.\n10 Ɛnɛ, ɔwɔ kɛ mbusua tile nee asafo nu mgbanyima bɔ mɔdenle sukoa Mosisi. Saa bɛambu wɔ a, mmafa ɛya ndɛndɛ. Fi mɛlɛbɛnwoaze nu die wɔ nvonleɛ to nu. (Nol. 7:9, 20) Saa ɛlɛdi ngyegyelɛ nwo gyima a, fi mɛlɛbɛnwoaze nu fa Gyihova adehilelɛ yɛ gyima. Na bua awie mɔ bɛtɛɛ. (Mrɛ. 15:1) Mbusua tile nee neavolɛma mɔɔ bɛyɛ ɛhye la yɛ mɔɔ sɔ Gyihova anye na bɛmaa anzodwolɛ tɛnla bɛ nee awie mɔ avinli na bɛyɛ neazo kpalɛ.\n11-13. Neazo boni a Hibulu mgbavolɛ nsa ne yɛle maanle yɛ a?\n11 Mekɛ mɔɔ bɛlɛkpɔ yɛ la: Ɔvi tete ne amuala, alesama tumivolɛma ɛkpɔ Gyihova menli. Bie a bɛbabɔ yɛ somolɛ kɛ yɛle “ahɔdiawu,” noko nɔhalɛ ne a le kɛ yɛkpa kɛ ‘yɛbadie Nyamenle kɛ tumivolɛ yɛadɛla sonla.’ (Gyi. 5:29) Bie a bɛbagolo yɛ nwo, bɛado yɛ efiade anzɛɛ bɛayɛ yɛ amumuyɛ. Noko ɔlua Gyihova moalɛ zo, yɛnrɛdɛne bɛ zo yɛɛ yɛ nee bɛ bɛali wɔ bɛtɛɛ adenle zo.\n12 Suzu neazo mɔɔ Hibulu mgbavolɛ nsa ne; Hananaya, Maehyeeyɛle yɛɛ Azalaya yɛle maanle yɛ la anwo nea. * Babelɔn Belemgbunli ne hanle kɛ bɛbɔ bɛ ti aze bɛmaa nvutuke abaaba kpole bie. Bɛvile ɛbulɛ nu bɛhilele deɛmɔti bɛnrɛzonle abaaba ne la anu bɛhilele belemgbunli ne. Bɛdiele Nyamenle ɔnva nwo kɛ belemgbunli ne nwunlonwunlanle bɛ kɛ ɔfa bɛ yeagua sendɔlɔra nu la. Gyihova liele mgbavolɛ ne mɔ ɛkɛ ne ala, ɛnee bɛ nye ɛnla kɛ ɔbayɛ zɔ. Noko, ɛnee bɛlɛ ɛhulolɛ kɛ bɛbayɛ tieyɛ ɔnva nwo biala mɔɔ Gyihova bamaa nwolɛ adenle la. (Dan. 3:1, 8-28) Bɛhilele kɛ menli mɔɔ bɛle bɛlɛvo la lɛ akɛnrasesebɛ amgba—belemgbunli, ɛnwunlonwunlanlɛ nee anzohwenlɛ biala ɛnle ɛkɛ mɔɔ bahola azɛkye bɛ bo mɔɔ bɛsika kɛ bɛbazonle Gyihova ‘angomekye’ la ɛlɛ.—Ade. 20:4, 5.\n13 Saa bɛsɔ yɛ nɔhalɛlilɛ bɛnea a, kɛ ɔkɛyɛ na yɛazukoa Hibulu mgbavolɛ nsa ɛhye mɔ ɛ? Yɛfi mɛlɛbɛnwoaze nu yɛdie yɛdi kɛ Gyihova banlea yɛ. (Edw. 118:6, 7) Yɛbua menli mɔɔ to yɛ ɛzonle la wɔ ɛbulɛ nee adenle kɛnlɛma zo. (1 Pita 3:15) Na yɛkpo kɛ yɛbazɛkye agɔnwolɛvalɛ mɔɔ yɛ nee yɛ ɛlɔlɛ Selɛ ne lɛ la.\nSaa bɛdwazo bɛtia yɛ a, yɛfi mɛlɛbɛnwoaze nu yɛbua bɛ (Nea ɛdendɛkpunli 13)\n14-15. (a) Saa yɛlɛyia ngyegyelɛ a, duzu a bahola azi a? (b) Kɛ mɔɔ Ayezaya 53:7, 10 ka la, duzu ati a yɛbahola yɛaha kɛ Gyisɛse a ɛyɛ bɛlɛvo nwo neazo mɔɔ tɛla biala ɛ?\n14 Mekɛ mɔɔ yɛwɔ ngyegyelɛ nu la: Ɛnɛ, tɛnlabelɛ dɔɔnwo kola maa yɛ adwenle tu fonyia. Bie a sukulu sɔnea anzɛɛ gyima bie mɔɔ ɛnee ɔwɔ kɛ yɛyɛ la maanle yɛdele nganeɛ zɔhane. Anzɛɛ ayileyɛlɛ mɔɔ ɔwɔ kɛ yɛsi nwolɛ kpɔkɛ la noko bahola amaa yɛ adwenle adu afonyia. Ɔnla aze kɛ yɛbayɛ bɛlɛvo wɔ tɛnlabelɛ ɛhye mɔ anu. Ɔba ye zɛhae a, debie ekyi biala bahola amaa yɛava ɛya. Bie a yɛbaha edwɛkɛ mɔɔ ɛnle kpalɛ anzɛɛ yɛ nee awie mɔ bali ye wɔ adenle ɛtane zo. Saa wɔhɔ tɛnlabelɛ zɛhae bie anu ɛlɛ a, dwenle Gyisɛse neazo ne anwo.\n15 Ɔhale siane ekyi na Gyisɛse awu la, adwenleadwenle dɔle ɔ nwo. Ɛnee ɔze kɛ ɔbanwu amaneɛ kpole na bɛahu ye. (Dwɔn 3:14, 15; Gal. 3:13) Mekɛ ne ɛlɛbikye la, ɔhanle kɛ ɔ rɛle ɛbɔ. (Luku 12:50) Na akee ɔhale kenle ekyi na bɛahu Gyisɛse la, ɔhanle kɛ: “Nyane kpole ɛha me.” Yɛkola yɛnwu kɛzi ɛnee ɔbɛlɛ ɔ nwo aze na ɔkulo kɛ ɔtie Nyamenle la wɔ ye asɔneyɛlɛ ne anu: “Egya, die me fi tɛnlabelɛ ɛhye anu. Noko akee, ɛhye ati a membale a. Egya, wula wɔ duma anyunlunyia.” (Dwɔn 12:27, 28) Mɔɔ mekɛ ne dwule la, Gyisɛse mumua ne vale ɔ nwo maanle Nyamenle agbɔvolɛ kɛ bɛhu ye wɔ nyane nee anyiemgba adenle zo. Ɔnva nwo amaneɛnwunlɛ nee nyane ɛhye mɔ amuala, Gyisɛse yɛle bɛlɛvo yɛle Nyamenle ɛhulolɛdeɛ. Yemɔti saa yɛka kɛ ɔdaye a ɔyɛle bɛlɛvo nwo neazo mɔɔ tɛla biala a, yɛnle adalɛ!—Kenga Ayezaya 53:7, 10.\nGyisɛse ɛyɛ bɛlɛvo subane nwo neazo mɔɔ tɛla biala (Nea ɛdendɛkpunli 16-17) *\n16-17. (a) Kɛzi Gyisɛse agɔnwo mɔ zɔle ye bɛlɛvo subane ne nleanle ɛ? (b) Kɛzi yɛbazukoa Gyisɛse ɛ?\n16 Wɔ nɔe ne mɔɔ aleɛ kye a Gyisɛse bawu la, ɔ gɔnwo mɔ mɔɔ bikye ye la zɔle ye bɛlɛvo subane ne nleanle. Dwenle nyane mɔɔ ɛnee Gyisɛse ɛlɛdi ye wɔ nɔe zɔhane la anwo. Asoo ɔbahola yeali nɔhalɛ yeahɔ ewule nu? Ɛnee menli mgbe mgbe dɔɔnwo ngoane gyi ɔ nwo zo. (Wlo. 5:18, 19) Mɔɔ hyia kpalɛ la, ɔ Ze duma mɔɔ ɔte nwo la boka nwo. (Dwobu 2:4) Akee wɔ mekɛ mɔɔ ɔ nee ɛzoanvolɛma ne mɔɔ bikye ye kpalɛ ɛlɛdi aleɛ mɔɔ li amozi la, “bɛzule mɔɔ le kpole wɔ bɛ avinli la anwo kpolera ɛsesebɛ.” Ɛnee Gyisɛse ɛha ɛhye anwo edwɛkɛ ɛhile ɔ gɔnwo mɔ fane dɔɔnwo, ɔlimoale ɔyɛle zɔ bɔbɔ wɔ nɔsolɛ zɔhane! Ɔyɛ anyelielɛ kɛ Gyisɛse anva ɛya la. Emomu ɔ nee bɛ lile wɔ mɛlɛbɛnwoaze adenle zo. Ɔlale atiakunlukɛnlɛma ali, noko ɔhilehilele nu wienyi ɔhilele bɛ ɔmaanle bɛnwunle subane mɔɔ ɔwɔ kɛ bɛnyia la. Akee ɔhanvole bɛ kɛ bɛhɔ zo bɛli nɔhalɛ bɛ nee ye ɛlua la.—Luku 22:24-28; Dwɔn 13:1-5, 12-15.\n17 Saa ɛdawɔ a ɛwɔ tɛnlabelɛ zɔhane anu a, anrɛɛ duzu a ɛbayɛ a? Bɛmaa yɛzukoa Gyisɛse na yɛyɛ bɛlɛvo wɔ mekɛ mɔɔ yɛlɛyia ngyegyelɛ la. Ɔwɔ kɛ yɛtie Gyihova mɛla mɔɔ se ‘yɛhɔ zo yɛnyia abotane yɛmaa yɛ nwo bɔkɔɔ’ la. (Kɔl. 3:13) Saa yɛkakye kɛ yɛ muala yɛka edwɛkɛ anzɛɛ yɛyɛ debie yɛmaa awie mɔ fa ɛya a, yɛbali mɛla ɛhye azo. (Mrɛ. 12:18; Gye. 3:2, 5) Na bɔ mɔdenle kɛ ɛbaha ninyɛne mgbalɛ mɔɔ wɔ awie mɔ anwo la anwo edwɛkɛ.—Ɛfɛ. 4:29.\nDUZU ATI A ƆWƆ KƐ YƐKƆ ZO YƐYƐ BƐLƐVO A?\n18. Kɛzi Gyihova boa bɛlɛvoma maa bɛsi kpɔkɛ kpalɛ ɛ, noko duzu a ɔwɔ kɛ bɛyɛ a?\n18 Ɔbamaa yɛazi kpɔkɛ kpalɛ. Saa ɔhyia kɛ yɛsi kpɔkɛ mɔɔ anwo hyia la wɔ ɛbɛlabɔlɛ nu a, Gyihova baboa yɛ yeamaa yɛazi kpɔkɛ kpalɛ, noko kyesɛ yɛle bɛlɛvo. Yebɔ ɛwɔkɛ kɛ ɔbadie “bɛlɛvoma nzɛlɛlɛ.” (Edw. 10:17) Na ɔbayɛ mɔɔ tɛla ɛhye bɔbɔ la. Baebolo ne bɔ ɛwɔkɛ kɛ: “Ɔfa mɔɔ le bɛlɛvo la ɔdua adenle kpalɛ nu, na ɔkilehile ye ye adenle ne.” (Edw. 25:9) Gyihova dua Baebolo ne, mbuluku * yɛɛ ngyehyɛleɛ mɔɔ “akɛlɛ nɔhavo nee nrɛlɛbɛvolɛ” ne yɛ la azo ɔmaa yɛnyia adehilelɛ zɛhae. (Mat. 24:45-47) Ɔwɔ kɛ yɛfi mɛlɛbɛnwoaze nu yɛdie yɛto nu kɛ yɛhyia moalɛ, ɔlua ninyɛne mɔɔ Gyihova fa maa mɔɔ yɛbazukoa na yɛava yɛayɛ gyima la azo.\n19-21. Nvonleɛ boni a Mosisi yɛle ye wɔ Keedɛhye a, na duzu a yɛsukoa yɛfi nu a?\n19 Ɔnrɛmaa yɛnrɛyɛ nvonleɛ dɔɔnwo. Dwenle Mosisi neazo ne anwo bieko. Wɔ ɛvolɛ dɔɔnwo anu, ɔyɛle bɛlɛvo na ɔzɔle Gyihova anye. Akee mɔɔ ɛvolɛ 40 mɔɔ bɛlile ye wɔ fienemgbole ne anu ɛlɛba ye awieleɛ la, Mosisi angɔ zo anyɛ bɛlɛvo. Ɔbayɛ kɛ ɔ diema raalɛ ne mɔɔ ɔboale ɔmaanle ɔnyianle ngoane wɔ Yigyibiti la wule na bɛziele ye wɔ Keedɛhye la ɛtɛkyɛle. Eza Yizilayɛma dendɛle bɛ nzo abo bieko kɛ bɛnnea bɛ kpalɛ. Mekɛ ɛhye anu, “bɛhehanle ɛtane ɛtane bɛtietiale” Mosisi ɔluakɛ ɛnee bɛnnyia nzule la ati. Ɔnva nwo sɛkɛlɛneɛ ngakyile mɔɔ Gyihova luale Mosisi anwo zo yɛle na bɛnwunle kɛ ɔnle adekilevo mɔɔ le angomedi la, bɛdendɛle bɛ nzo abo. Bɛanga kɛ bɛnnyia nzule bɛnno ala, emomu, bɛhanle ye kɛ asɛɛ Mosisi a ɔmmaa bɛnnyia nzule bɛnno a.—Ɛdi. 20:1-5, 9-11.\n20 Ɛya ngome maanle Mosisi bɛlɛvo subane ne minlinle. Kɛ anrɛɛ Mosisi badendɛ ahile bodane ne kɛ mɔɔ Gyihova hanle kɛ ɔyɛ la, ɔhehanle mgbole ɔhilele menli ne na ɔliele nwolɛ anyunlunyia ne. Akee ɔvale kpɔma ɔbɔle bodane ne fane nwiɔ na nzule vile nu rale. Anwomemaazo nee ɛya maanle ɔyɛle nvonleɛ kpole. (Edw. 106:32, 33) Ɔlua mekɛ ekyi zɔhane nvonleɛ mɔɔ ɔyɛle la ati, bɛamaa yeangɔ Ɛwɔkɛ Azɛlɛ ne azo bie.—Ɛdi. 20:12.\n21 Yɛnyia ɛzukoalɛdeɛ dɔɔnwo wɔ edwɛkɛ ɛhye anu. Mɔɔ limoa, ɔhyia mɔdenlebɔlɛ amaa yɛahɔ zo yɛayɛ bɛlɛvo. Saa yɛ rɛle fi yɛ nwo ekyi a, yɛbayɛ anwomemaazo na ɛhye bamaa yɛaha anzɛɛ yɛayɛ debie mɔɔ nrɛlɛbɛ ɛnle nu la. Mɔɔ tɔ zo nwiɔ, ngyegyelɛ bahola amaa yeayɛ se kɛ yɛbayɛ bɛlɛvo, yemɔti saa yɛkɔ tɛnlabelɛ mɔɔ anu yɛ se bɔbɔ la anu a, ɔwɔ kɛ yɛbɔ mɔdenle kɛ yɛbayɛ bɛlɛvo.\n22-23. (a) Duzu ati a ɔwɔ kɛ yɛkɔ zo yɛyɛ bɛlɛvo a? (b) Duzu a edwɛkɛ mɔɔ wɔ Zɛfanaya 2:3 la kile a?\n22 Yɛbanyia banebɔlɛ. Ɔnrɛhyɛ, Gyihova baye ɛtanevolɛma yeavi azɛlɛ ne azo, na bɛlɛvoma ala a baha a. Akee anzodwolɛ bayi azɛlɛ ne. (Edw. 37:10, 11) Asoo ɛbaboka bɛlɛvoma zɔhane mɔ anwo? Ɛhɛe, saa ɛdie Gyihova ɛsalɛdolɛ mɔɔ ngapezonli Zɛfanaya yɛle nwolɛ kɛlɛtokɛ la ɛto nu a.—Kenga Zɛfanaya 2:3.\n23 Duzu ati a Zɛfanaya 2:3 ka kɛ: “Wɔannea a bɛkɛheda bɛ nwo zo” a? Edwɛkɛ zɔhane ɛngile kɛ Gyihova ɛngola ɛnlie menli mɔɔ bɛkulo kɛ bɛyɛ ye ɛhulolɛdeɛ na ɔkulo bɛ la. Emomu, ɔkile kɛ ɔwɔ kɛ yɛyɛ yɛ afoa nu ɛdeɛ amaa bɛalie yɛ. Saa yɛbɔ mɔdenle kɛkala kɛ yɛbayɛ bɛlɛvo amaa yɛazɔ Gyihova anye a, yɛbahola yɛanyia ngoane wɔ “Gyihova ɛya kenle ne anu” na yɛadɛnla aze dahuu.\nBƐLƐVOYƐLƐ NWO DEBIE BONI A ƐZUKOALE ƐVILE . . .\nMosisi ɛkɛ a?\nHananaya, Maehyeeyɛle yɛɛ Azalaya ɛkɛ a?\nGyisɛse ɛkɛ a?\nEDWƐNE 120 Sukoa Kelaese Mɛlɛbɛnwoaze Ne\n^ ɛden. 5 Bɛanva bɛlɛvo subane bɛanwo yɛ nuhua ko biala. Ɔwɔ kɛ yɛsukoa. Bie a wɔyɛ ye nzonlɛ kɛ ɔnyɛ se kɛ yɛbayɛ bɛlɛvo wɔ mekɛ mɔɔ yɛ nee menli mɔɔ kulo anzodwolɛ ɛlɛdi la, noko saa yɛ nee menli mɔɔ memaa bɛ nwo zo ɛlɛdi a, ɔnla aze kɛ yɛbayɛ bɛlɛvo. Edwɛkɛ ɛhye baboa yɛ yeamaa yɛanwu mɔɔ ɔwɔ kɛ yɛyɛ amaa yɛanyia subane kɛnlɛma ɛhye la.\n^ ɛden. 3 EDWƐKƐ MƆƆ BƐHILEHILE NU: Bɛlɛvo. Menli mɔɔ le bɛlɛvo la nee awie mɔ di wɔ atiakunlukɛnlɛma nu, na saa bɛka bɛ ɛya bɔbɔ a, bɛsie bɛ nwo dii. Mɛlɛbɛnwoaze. Menli mɔɔ bɛbɛlɛ bɛ nwo aze la ɛmmemaa bɛ nwo zo; bɛbu awie mɔ kɛ bɛsonle bolɛ bɛtɛla bɛ. Saa bɛlɛfa bɛaha Gyihova anwo edwɛkɛ a, mɛlɛbɛnwoaze kile kɛ ɔ nee menli mɔɔ wɔ ɔ bo la di ye wɔ ɛlɔlɛ nee anwunvɔnezelɛ nu.\n^ ɛden. 12 Babelɔnma vɛlɛle Hibulu mgbavolɛ nsa ɛhye mɔ Hyeedelake, Mihyake yɛɛ Abɛdenɛgo.—Dan. 1:7.\n^ ɛden. 18 Kɛ neazo la, nea edwɛkɛ “Si Kpɔkɛ Mɔɔ Wula Nyamenle Anyunlunyia,” mɔɔ wɔ April 1, 2011, Ɛzinzalɛ Arane ne anu la.\n^ ɛden. 59 NVONINLI NWO EDWƐKƐ: Gyisɛse ɛzie ɔ nwo dii wɔ mekɛ mɔɔ ɔlɛtenrɛ ye ɛdoavolɛma ne adwenle wɔ mɔɔ le kpole wɔ bɛ avinli anwo la.\nFa nwa awie Fa nwa awie Yɛ Bɛlɛvo Amaa Wɔazɔ Gyihova Anye\nw19 February m. 8-13\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ February 2019


Devidi Nee Golayate | Baebolo Nu Edwɛkɛ\nFILISITIAMA eza rale kɛ bɛ nee Yizilayɛma baho. Devidi amediema mrenya mgbanyinli nsa ne boka Sɔɔlo ɛlɔnema ne anwo. Yemɔti kenle ko Gyɛsi zele Devidi kɛ: ‘Fa ma nee kpanwo kɔmaa ɛ mediema ne mɔ. Na nea kɛ bɛ nwo si de la.’\nMekɛ mɔɔ Devidi dwule ɛlɔnema ne azokoɛleɛ ne la, ɔnriandile ɔhɔle ɛlɔne ne anu ɔhɔkpondɛle ɔ mediema ne mɔ. Filisitiama Golayate kakanyinli ne rale kɛ ɔbagolo Yizilayɛma anwo. Ɛnee yeyɛ ɛhye kenle 40, nwonlomɔ nee nɔsolɛ. Ɔdeanle nu kɛ: ‘Bɛye bɛ sonla ko bɛmaa ɔ nee me yɛva konle ne yɛbɔ zolɛ. Saa ɔkola, ɔdi konim na ɔku me a yɛkɛyɛ yɛ nwo ahanra yɛkɛmaa bɛ. Na saa medame noko medi ɔ nwo zo konim, na meku ye a, bɛdabɛ noko bɛkɛyɛ yɛ ahanra. Saa bɛle mrenya a ɛnee bɛye awie bɛmaa me nee ye ɛho.’\nDevidi bizale ɛlɔnema ne bie kɛ: ‘Duzu ahyɛlɛdeɛ a sonla mɔɔ kɛhu Filisitianli ɛhye na ɔkɛlie Yizilayɛ ɔkɛvi anyiemgba ɛhye anu la banyia a?’\nBɛbuale ye kɛ: ‘Sɔɔlo bamaa nrenya zɔhane anwonyia dɔɔnwo. Na ɔbava ɔ ra raalɛ ne yeamaa yeagya ye.’\nNoko ɛnee Yizilayɛma ne amuala sulo Golayate ɔluakɛ ɔle sonla kpole kpalɛ. Ye tendenle kɛyɛ mita nsa, na sogyanli fofolɛ a lɛ ye enyinlike ne a.\nƐlɔnema ne bie mɔ hɔhanle hilele Belemgbunli Sɔɔlo kɛ Devidi kpondɛ kɛ ɔ nee Golayate ko. Na Sɔɔlo hanle kɛ: ‘Ɛ nee Filisitianli ne ɛnrɛhola ko. Wɔmɔ ɛle kakula, na yemɔ sumunli ye mbɛda nu yeho toonwo.’ Devidi buale ye kɛ: ‘Mengunle ezizile nee awenade mɔɔ rahyele me ze boane la. Na Filisitianli ɛhye bayɛ kɛ bɛ nuhua ko ala la. Gyihova baboa me.’ Sɔɔlo zele kɛ: ‘Kɔ, Gyihova nee wɔ ɛhɔ.’\nDevidi hɔle azudenle bie anloa na ɔvale awolɛ nnu ɔguale ye kodoku ne anu. Akee ɔvale ye totoabɔ ne na ɔhɔle kɛ ɔkayia kakanyinli ne. Mɔɔ Golayate nwunle ye la, ɛnee ɔnnwu debie mɔɔ ɔzɔho a. Ɔzuzule kɛ Devidi ɛhunlɛ bayɛ debie ekyi bie amaa ye.\nGolayate se: ‘Wɔmɔ bɛla, na mebava wɔ nwonane meamaa nloma nee nane ali.’ Devidi noko zele kɛ: ‘Wɔmɔ ɛ nee konle dadeɛ, atwɛ yɛɛ baka tendenle a ɛra a, na mame, melɛba wɔ Gyihova duma nu. Ɛnɛ kenle ye, Gyihova baye wɔ awula me sa nu, na mebabɔ wɔ meado aze.’\nDevidi hanle zɔhane wiele la ɔvale ɛnriandilɛ ɔhɔle Golayate anwo zo. Ɔyele bolɛ ko ye kodoku ne anu, ɔvale ɔwulale ye totoabɔ ne anu, na ɔvale ye anwosesebɛ muala ɔdole. Bolɛ ne hɔbɔle Golayate ati, na ɔdɔle aze ɔwule! Mekɛ mɔɔ Filisitiama ne nwunle kɛ bɛ kakanyinli ne ɛdɔ aze ɛwu la, bɛ muala bɛhakyile bɛ nwo na bɛ nriandile. Yizilayɛma ne voanle bɛ na bɛlile konim wɔ konle ne anu.\n1 Samoɛle 17:1-54.\nKenga Baebolo edwɛkɛ fɛlɛko ɛhye na nwu debie mɔɔ manle Devidi nyianle akɛnrasesebɛ la.


Maake 14 | Yintanɛte Zo Baebolo | Ewiade Fofolɛ Ngilebɛbo\nƐsɔfoma ne bɔ kpɔkɛ kɛ bɛku Gyisɛse (1, 2)\nBɛwolale nwole evuanlɛ bɛguale Gyisɛse anwo (3-9)\nDwudase ye Gyisɛse amaa (10, 11)\nAkpabɛnwo mɔɔ li awieleɛ (12-21)\nBɛvale Awulae Nɔsolɛ Aleɛlilɛ ne bɛziele ɛkɛ (22-26)\nBɛhanle Pita ɛkpolɛ ne bɛdole ɛkɛ (27-31)\nGyisɛse yɛ asɔne wɔ Gɛtesɛmani (32-42)\nBɛhye Gyisɛse (43-52)\nEdwɛkɛlilɛ wɔ Sanhedelin ne anyunlu (53-65)\nPita kpo Gyisɛse (66-72)\n14 Ɛnee yeha kenle nwiɔ na Akpabɛnwo nee Paano Mɔɔ Mgbɔvonle Ɛnle Nu Ɛvoyia ne adwu. Na ɛnee ɛsɔfo mgbanyinli nee mɛla kilehilevolɛma ne mɔ ɛlɛkpondɛ nrɛlɛbɛ adenle alua zo ahye ye ahu ye; 2 ɔluakɛ ɛnee bɛlɛka kɛ: “Ɔnle kɛ ɔyɛ ɛvoyialilɛ ne abo; anrɛɛ menli ne kɛyɛ basabasa.” 3 Na mɔɔ ɔwɔ Saemɔn mɔɔ anrɛɛ le kokobɛvolɛ sua nu wɔ Bɛtani na ɔlɛdi debie la, raalɛ bie vale alabaseta toba mɔɔ nwole evuanlɛ, naade kpalɛ bie, mɔɔ ye bolɛ yɛ se wɔ nu la rale. Ɔbukele alabaseta toba ne azo na ɔbɔle ɔ bo ɔwolale ɔguale ɔ ti zo. 4 Na bie mɔ vale ɛya na bɛhanle bɛhilele bɛ nwo ngoko kɛ: “Duzu ati a bɛzɛkye nwole evuanlɛ ɛhye a? 5 Ɔluakɛ anrɛɛ bɛbahola bɛadɔne nwole evuanlɛ ɛhye bɛamaa yeabo denale 300 na bɛava ezukoa ne bɛamaa ehyiavolɛma!” Na bɛvale ɔ nwo ɛya kpole.* 6 Noko Gyisɛse hanle kɛ: “Bɛgyakyi ye. Duzu ati a bɛkpondɛ kɛ bɛgyegye ye a? Yeyɛ debie kpalɛ yemaa me. 7 Bɛ nee ehyiavolɛma de dahuu, na mekɛ biala mɔɔ bɛkulo la bɛbahola bɛayɛ bɛ boɛ, noko mame bɛ nee me ɛnde dahuu. 8 Yeyɛ mɔɔ ɔbahola la; yelimoa yeva nwole evuanlɛ yegua me nwo yeva yeziezie me wɔ me ɛzielɛ nu. 9 Nɔhalɛ nu meka meahile bɛ kɛ, ɛleka biala mɔɔ bɛbabɔ edwɛkpa ɛhye nolo wɔ ewiade amuala la, bɛbaha mɔɔ raalɛ ɛhye ɛyɛ la noko bɛava bɛahakye ye.” 10 Na Dwudase Yesekaleɔto mɔɔ le Bulu Nee Nwiɔ ne anu ko la, hɔle ɛsɔfo mgbanyinli ne mɔ ɛkɛ amaa yeaye ye yeamaa bɛ. 11 Mekɛ mɔɔ bɛdele la, bɛ nye liele, na bɛbɔle ɛwɔkɛ kɛ bɛbamaa ye ezukoa.* Yemɔti ɔbɔle ɔ bo ɔkpondɛle adenle mɔɔ ɔbalua zo yeaye ye yeamaa la. 12 Kenle mɔɔ limoa mɔɔ bɛdi Paano Mɔɔ Mgbɔvonle Ɛnle Nu, mɔɔ bɛta bɛbɔ Akpabɛnwo afɔle ne la, ye ɛdoavolɛma ne zele ye kɛ: “Nienwu a ɛkulo kɛ yɛkɔsiezie yɛmaa wɔ na ɛdi Akpabɛnwo ne a?” 13 Na ɔzoanle ye ɛdoavolɛma ne anu nwiɔ na ɔzele bɛ kɛ: “Bɛhɔ sua ne azo, na bɛ nee nrenyia bie mɔɔ zo buakɛ mɔɔ nzule wɔ nu la bayia. Bɛdoa ye, 14 na ɛleka biala mɔɔ ɔkɛwolo la, bɛze suamenle ne kɛ, ‘Kilehilevolɛ ne se: “Nienwu a nyɛvolɛ sua ne mɔɔ me nee me ɛdoavolɛma ne bali Akpabɛnwo ne wɔ nu la wɔ a?”’ 15 Na ɔbahile bɛ ekpumgbunli kpole bie wɔ ɛbolɔnsam zo mɔɔ bɛziezie nu dɛba la. Bɛziezie ɛkɛ ne bɛmaa yɛ.” 16 Yemɔti ɛdoavolɛma ne zile nu hɔle sua ne azo, na bɛhɔnwunle ye kɛ mɔɔ ɔhanle ɔhilele bɛ ala la, na bɛzieziele ninyɛne bɛmaanle Akpabɛnwo ne. 17 Ye nɔsolɛ nu, ɔ nee Bulu Nee Nwiɔ ne rale. 18 Na mɔɔ bɛdede ɛkponle ne anwo bɛlɛdi debie la, Gyisɛse hanle kɛ: “Nɔhalɛ nu meka meahile bɛ kɛ, bɛ nuhua ko mɔɔ ɔ nee me ɛlɛdi aleɛ la baye me amaa.” 19 Ɔyɛle bɛ alɔbɔlɛ na bɛbɔle ɔ bo bɛbizale ye ngoko kɛ: “Asoo medame ɔ?” 20 Ɔzele bɛ kɛ: “Bulu Nee Nwiɔ ne anu ko mɔɔ ɔ nee me ɛlɛto ɛsalɛ wɔ ɛyɛba nu la ɔ. 21 Sonla Ra ne bawu kɛ mɔɔ bɛhɛlɛ ye wɔ ɔ nwo la ɛdeɛ, noko sonla ne mɔɔ bɛbalua ɔ nwo zo bɛaye sonla Ra ne bɛamaa la, ye gyakɔ! Ɔle kpalɛ kɛ anrɛɛ bɛanwo zɔhane sonla ne.” 22 Mɔɔ bɛlɛdi debie la, ɔvale paano, ɔyilale zo, ɔbubule nu, na ɔvale ɔmaanle bɛ, ɔhanle kɛ: “Bɛlie; ɛhye gyi ɛkɛ ne maa me sonlabaka ne.” 23 Na ɔvale kanrɛlɛ, ɔlale ase na ɔvale ɔmaanle bɛ, na bɛ muala bɛnlonle nu. 24 Na ɔzele bɛ kɛ: “Ɛhye gyi ɛkɛ ne maa me ‘mogya ne mɔɔ bɛva bɛyɛ ngyekyeleɛ,’ mɔɔ menli dɔɔnwo ti bɛbahwi bɛagua la. 25 Nɔhalɛ nu meka meahile bɛ kɛ, menrɛnlo nwanye ɛhye bieko kɔkpula kenle mɔɔ mebanlo ye fofolɛ wɔ Nyamenle Belemgbunlililɛ ne anu la.” 26 Akee bɛdole ayɛlɛyelɛ edwɛne na bɛvindele bɛhɔle Ɔlivi Boka ne azo. 27 Na Gyisɛse zele bɛ kɛ: “Bɛ muala bɛbakpo me, ɔluakɛ bɛhɛlɛ kɛ: ‘Mebabɔ mboaneneavolɛ ne na mboane ne babɔ asande.’ 28 Noko saa bɛdwazo me bɛba ngoane nu a, mebalimoa bɛ nyunlu wɔ Galeli.” 29 Na Pita buale ye kɛ: “Saa bɛ muala bɛkpo wɔ bɔbɔ a, me ngome ɛdeɛ, menrɛkpo wɔ ɛlɛ.” 30 Na Gyisɛse zele ye kɛ: “Nɔhalɛ nu meka meahile wɔ kɛ, ɛnɛ nɔe, ɛhɛe, too mɔɔ akɔlɛ kabɔ fane nwiɔ la, ɛnee wɔkpo me fane nsa.” 31 Noko ɔhɔle zo ɔhanle kɛ: “Saa ɔwɔ kɛ me nee wɔ wu bɔbɔ a, menrɛkpo wɔ ɛlɛ.” Ɛdoavolɛma ne mɔɔ ɛha la noko hanle zɔhane ala. 32 Yemɔti bɛhɔle ɛleka bie mɔɔ bɛfɛlɛ ye Gɛtesɛmani la, na ɔzele ye ɛdoavolɛma ne kɛ: “Bɛdɛnla ɛke na mekayɛ asɔne.” 33 Na ɔvale Pita nee Gyemise yɛɛ Dwɔn ɔ nee bɛ hɔle, na alɔbɔlɛ nee nyane kpole bɔle ɔ bo hanle ye.* 34 Ɔzele bɛ kɛ: “Nyane kpole ɛha me kɔdwu ewule nu bɔbɔ. Bɛdɛnla ɛke na bɛzinza.” 35 Na ɔhɔle ɔ nyunlu ekyii la, ɔdule ɔdɔle na ɔbɔle ɔ bo ɔyɛle asɔne kɛ, saa ɔbayɛ boɛ a, anrɛɛ dɔnehwele ne ɛze ɔ nwo ɛhɔ. 36 Na ɔzele kɛ: “Abba,* Egya, ɛkola debie biala yɛ; maa kanrɛlɛ ɛhye ɛze me nwo ɛhɔ. Noko, tɛ mɔɔ mekulo la ɔ, emomu mɔɔ ɛkulo la ɔ.” 37 Ɔziale ɔrale la ɔnwunle kɛ bɛdeda, na ɔzele Pita kɛ: “Saemɔn, wɔlafe? Wɔangola wɔannyia anwosesebɛ wɔanzinza dɔnehwele ko bɔbɔ? 38 Bɛhɔ zo bɛzinza na bɛyɛ asɔne dahuu, amaa bɛangɔ sɔnea nu. Sunsum ne kulo, noko nwonane ne le bɛtɛɛ.” 39 Na ɔhɔle bieko na ɔhɔyɛle asɔne, ɔhanle edwɛkɛ ko ne ala. 40 Na ɔrale bieko la, ɔnwunle kɛ bɛdeda, na bɛte bɛ nye a ɔnde fee, yemɔti ɛnee bɛnnwu kɛzi bɛbua ye a. 41 Na ɔziale ɔrale ye fane nsa ne azo na ɔzele bɛ kɛ: “Mekɛ zɛhae anu bɛlɛda bɛalie bɛ menle! Yeyɛ boɛ! Mekɛ ne ɛdwu! Nea! Bɛlɛye sonla Ra ne bɛawula ɛtanevolɛma asa nu. 42 Bɛdwazo, bɛmaa yɛhɔ. Nea! Mɔɔ ɔbaye me yeamaa la ɛbikye.” 43 Mɔɔ ɔ nloa wɔ zo ɔlɛtendɛ la, Dwudase, Bulu Nee Nwiɔ ne anu ko, nee menli dɔɔnwo bie mɔɔ dedɛ dadeɛ nee ahoholombaka mɔɔ vi ɛsɔfo mgbanyinli nee mɛla kilehilevolɛma nee mgbanyima ne mɔ ɛkɛ la rale. 44 Ɛnee ahenle mɔɔ ɔye ye yeamaa la ɛmaa bɛ sɛkɛlɛneɛ kɛ: “Sonla ne mɔɔ mebavo ɔ nloa anwo la, yemɔ ɛne; bɛhye ye, bɛnlea ye boɛ bɛva ye bɛhɔ.” 45 Na ɔrale Gyisɛse anwo ɛkɛ ne fɔɔnwo na ɔzele ye kɛ, “Relabae!” na ɔvole ɔ nloa anwo. 46 Yemɔti bɛhyele ye na bɛ nee ye hɔle. 47 Noko menli mɔɔ ɛnee gyigyi ɛkɛ ne la anu ko hwenle ye dadeɛ ne pɛle ɛsɔfo kpanyinli ne akɛlɛ ne anzo. 48 Na Gyisɛse buale bɛ kɛ: “Bɛva dadeɛ nee ahoholombaka bɛlɛba bɛarahye me kɛ awule ɔ? 49 Ɛnee dahuu me nee bɛ wɔ ɛzonlenlɛ sua ne anu mekilehile, noko bɛangye me. Noko ɛhye bamaa Ngɛlɛlera ne ara nu.” 50 Na bɛ muala bɛnriandile bɛgyakyile ye. 51 Noko, kpavolɛ bie mɔɔ heda lenen kɛnlɛma bie ala la, bɔle ɔ bo lile ɔ nzi, na bɛbɔle mɔdenle kɛ bɛkye ye, 52 noko ɔgyakyile ye ɛdanlɛ ne anu ɔmaanle bɛ na ɔlɛle ɔ nwo zɔ* ɔnriandile ɔhɔle. 53 Akee bɛvale Gyisɛse bɛhɔmaanle ɛsɔfo kpanyinli ne, na ɛsɔfo mgbanyinli nee mgbanyima nee mɛla kilehilevolɛma ne mɔ amuala rayiale. 54 Noko Pita lile ɔ nzi wɔ moamoa too ɔhɔdwule ɛsɔfo kpanyinli ne alie ne anwo; na ɔdɛnlanle sua nu ɛkɛ ne sonvolɛma ne anwo ɛkɛ ɔdele senle. 55 Ɛnee ɛsɔfo mgbanyinli nee Sanhedelin ne amuala ɛlɛkpondɛ daselɛ atia Gyisɛse amaa bɛalua zo bɛahu ye, noko bɛannyia bie. 56 Menli dɔɔnwo lile daselɛ adalɛ tiale ye, noko bɛ daselɛ ne anyɛ ko. 57 Akee bie mɔ noko dwazole lile daselɛ adalɛ tiale ye kɛ: 58 “Yɛdele kɛ ɔse, ‘Mebabubu ɛzonlenlɛ sua ɛhye mɔɔ bɛvale ɛsalɛ bɛzile la meagua, na meava kenle nsa meazi bie mɔɔ bɛanva ɛsalɛ a bɛzile la.’” 59 Noko wɔ ɛhye anu bɔbɔ, bɛ daselɛ ne anyɛ ko. 60 Akee ɛsɔfo kpanyinli ne dwazole gyinlanle bɛ avinli ɛkɛ na ɔbizale Gyisɛse kɛ: “Ɛnlɛ mualɛ biala ɔ? Asoo ɛnde mɔɔ menli ɛhye mɔ ɛlɛkeha atia wɔ la?” 61 Noko ɔyɛle koonwu, yeammaa mualɛ biala. Yemɔti ɛsɔfo kpanyinli ne bizale ye bieko kɛ: “Wɔmɔ a ɛle Kelaese ne, Tumivolɛ ne Ara ne la ɔ?” 62 Akee Gyisɛse hanle kɛ: “Medame ɔ; na bɛbanwu sonla Ra ne kɛ ɔde Tumivolɛ ne asa fema zo na ɔlua anwuma amungu nu ɔlɛba.” 63 Na ɛsɔfo kpanyinli ne tetele ye tɛladeɛ ne anu na ɔhanle kɛ: “Asoo yɛhyia alasevolɛ bieko? 64 Bɛde munzule edwɛkɛ ne. Kɛzi bɛdwenle nwo ɛ?” Bɛ muala bɛbuale ye fɔlɛ kɛ ɔfɛta ewule. 65 Na bie mɔ bɔle ɔ bo totole nyɛlɛ ɔ nwo na bɛhedale ɔ nyunlu bɛbole ye na bɛzele ye kɛ: “Ka ngapezo!” Bɛpepɛle ɔ nye zo, na kɔɔto sonvolɛma ne vale ye hɔle. 66 Mɔɔ Pita wɔ aze ɛkɛ ne wɔ alienwo ɛkɛ ne la, ɛsɔfo kpanyinli ne sonvolɛ mbɛlɛra ne mɔ ko rale. 67 Mɔɔ ɔnwunle Pita kɛ ɔlɛte senle la, ɔnleanle ye koonwu na ɔhanle kɛ: “Ɛdawɔ noko ɛnee ɛboka Nazalɛtenli, Gyisɛse ɛhye anwo.” 68 Noko yeanlie yeando nu na ɔhanle kɛ: “Menze ye yɛɛ mende mɔɔ ɛlɛka bɔbɔ la abo,” na ɔvindele ɔhɔle anlenkɛ ne anloa lɔ. 69 Ɛkɛ ne noko, sonvolɛ bɛlɛra ne nwunle ye na eza ɔbɔle ɔ bo ɔzele bɛdabɛ mɔɔ bɛgyigyi ɛkɛ ne la kɛ: “Ɛhye boka bɛ.” 70 Eza yeanlie yeando nu. Ɔyɛle ekyii la, menli mɔɔ gyigyi ɛkɛ ne la noko bɔle ɔ bo zele Pita kɛ: “Amgba ɛboka bɛ, ɔluakɛ ɔle nɔhalɛ kɛ ɛle Galelinli.” 71 Noko ɔbɔle ɔ bo ɔhanle ndane ɔlile amonle kɛ: “Menze nrenyia ɛhye mɔɔ bɛlɛka ɔ nwo edwɛkɛ la!” 72 Ɛkɛ ne ala, akɔlɛ bɔle bieko na Pita hakyele mɔɔ Gyisɛse hanle hilele ye la kɛ: “Too mɔɔ akɔlɛ kabɔ fane nwiɔ la, ɛnee wɔkpo me fane nsa.” Na alɔbɔlɛ hunle ye na ɔbɔle ɔ bo ɔzunle.\n^ Anzɛɛ “bɛdendɛle ɛya zo bɛhilele ye; bɛdeanle ye.”\n^ Anzɛɛ “dwɛtɛ fufule.”\n^ Anzɛɛ “na ɔyɛle basaa.”\n^ Arelam edwɛkɛkpɔkɛ mɔɔ kile “O Egya!”\n^ Anzɛɛ “na ɔvale ye aze tɛladeɛ ne ala.”


Kɛzi Bɛfa Ɛtane Bɛkyɛ La (Kɔlɔsaema 3:13)\nKENGA YE WƆ Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Bengali Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Drehu Dutch Efik English Estonian Ewe Fijian Finnish French Ga Garifuna Georgian German Giliki Greenlandic Guarani Gujarati Haitian Creole Hausa Hibulu Hiligaynon Hindi Hiri Motu Hmong (White) Hungarian Igbo Iloko Indonesian Isoko Italian Japanese Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Latvian Lhukonzo Lingala Lithuanian Luganda Luo Luvale Macedonian Malagasy Malay Malayalam Maltese Marathi Maya Mixe (North Central) Mizo Mongolian Myanmar Nahuatl (Central) Nahuatl (Northern Puebla) Ndau Ndebele (Zimbabwe) Ngabere Norwegian Nyaneka Nyungwe Nzema Ossetian Otetela Papiamento (Aruba) Papiamento (Curaçao) Persian Pidgin (Cameroon) Polish Portuguese (Brazil) Punjabi Quechua (Bolivia) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wallisian Waray-Waray Wayuunaiki Xhosa Yoruba Zande Zapotec (Isthmus) Zulu\nTETE NRƐLƐBƐ MƆƆ BOA YƐ ƐNƐ LA\nBAEBOLO NGYINLAZO: “Saa bie lɛ ɔ gɔnwo anwo ɛya a ɔva ɔhyɛ ye. Bɛva ɛtane bɛhyɛ, kɛmɔ Awulae ɛva bɛ nwo edwɛkɛ ɛhyɛ bɛ la.”—Kɔlɔsaema 3:13.\nƆkile duzu? Wɔ Baebolo ne anu, bɛva ɛtane bɛdo kakɛ nwo yɛɛ bɛva ɛtanefakyɛ bɛtoto kakɛdualɛ nwo. (Luku 11:4) Buluku ko bie ka kɛ wɔ Ngɛlɛlera ne anu, Giliki edwɛkɛkpɔkɛ mɔɔ bɛhile ɔ bo “fakyɛ” la kile kɛ “ɛfa kakɛ wɔahyɛ mɔɔ ɛnlie a.” Ɛhye ati, saa yɛfa awie mɔɔ ɛvo yɛ la ɛtane yɛkyɛ ye a, yɛmkpondɛ debie biala yɛnvi ye ɛkɛ. Ɛhulolɛ mɔɔ yɛlɛ kɛ yɛfa awie mɔ ɛtane yɛahyɛ bɛ la ɛngile kɛ yɛdie bɛ nvonleɛ ne yɛto nu anzɛɛ yɛyɛ kɛ asɛɛ mɔɔ bɛyɛ la ɛngyegye yɛ. Emomu, yɛsi kpɔkɛ kɛ yɛye ɛya mɔɔ awie ɛha yɛ la yɛavi yɛ nu, ɔnva nwo kɛ yɛlɛ adenle ‘yɛfa ɔ nwo ɛya’ la.\nNvasoɛ wɔ zo ɛnɛ ɔ? Kɛmɔ yɛnli munli la ati, yɛ kɔsɔɔti yɛyɛ ɛtane. (Wulomuma 3:23) Ɛhye ati nrɛlɛbɛ wɔ nu kɛ yɛbava awie mɔ ɛtane yɛahyɛ bɛ, ɔluakɛ tɛ ɛnɛ a tɛ ɛhyema yɛbahyia awie mɔɔ bava yɛ ɛtane ahyɛ yɛ la. Bieko, saa yɛfa ɛtane yɛkyɛ a, eza ɔboa yɛdayɛ mumua ne. Adenle boni azo?\nSaa yɛfa ɛya yɛsie yɛ nu—na yɛanva ɛtane yɛangyɛ—a yɛboda yɛ nwo. Nganeɛdelɛ ɛtane zɛhae ɛmmaa yɛ nye ɛnlie, ɔmaa yɛyɛ basaa na yɛ rɛle bɔ. Eza bɛkola bɛmaa yɛ nwo to yɛ. Dk. Yoichi Chida nee Abɔlɔba Andrew Steptoe mɔɔ sukoa adwenle nee sonla nyɛleɛ nwo debie la hanle ye wɔ Journal of the American College of Cardiology anu kɛ: “Mɔɔ bɛnwu ye kenlensa ye la a le kɛ ɛya nee edwɛkɛ mɔɔ bɛfa bɛsie bɛ nu la maa bɛnyia ahonle ewule.”\nAkee maa yɛzuzu nvasoɛ mɔɔ wɔ ɛtanefakyɛ zo la anwo. Saa yɛfa awie mɔ ɛtane yɛkyɛ bɛ a, ɔmaa koyɛlɛ nee anzodwolɛ tɛnla yɛ avinli, na yɛbɔ yɛ agɔnwolɛvalɛ ne anwo bane. Mɔɔ hyia kpalɛ la, yɛmaa ɔda ali kɛ yɛlɛsukoa Nyamenle, mɔɔ fa ɛtanevolɛma mɔɔ kɛnlu bɛ nwo ɛtane ɔkyɛ bɛ la. Na ɔkpondɛ kɛ yɛyɛ zɔhane ala.—Maake 11:25; Ɛfɛsɛsema 4:32; 5:1.\nFa nwa awie Fa nwa awie Fa Ɛtane Kyɛ


Nzɔne Ati A Ɔwɔ Kɛ Meboa Awie Mɔ A? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Bislama Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English Estonian Ewe Fijian Finnish French Georgian German Giliki Haitian Creole Hibulu Hiligaynon Hungarian Iban Icelandic Igbo Iloko Indonesian Italian Japanese Kachin Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Moore Myanmar Norwegian Nzema Ossetian Polish Portuguese (Brazil) Portuguese (European) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Tsonga Turkish Twi Ukrainian Umbundu Vietnamese Xhosa Zulu\nNɔhalɛ edwɛkɛ nwiɔ mɔɔ menli dɔɔnwo ɛnze\nMgbavolɛ nee mbɛlɛra mɔɔ dwenle awie mɔ anwo\nKɛzi mebaboa awie mɔ ɛ?\nNɔhalɛ edwɛkɛ #1: Saa ɛkyɛ awie mɔ debie a, bɛbahyɛ wɔ debie!\nMenli dɔɔnwo bɛanwu kɛ ɛ ti ɛnyɛ se. Zɔhane ati, bɛdabɛ noko bɛbahyɛ wɔ debie. Baebolo ne ka ye wɔ adenle ɛhye azo kɛ:\n‘Bɛmaa bɛ sa ɛdwu awie mɔ anwo zo, na menli asa adwu bɛdabɛ noko bɛ nwo zo. . . . Nzuzulɛ mɔɔ bɛkɛzuzu bɛkɛmaa awie mɔ la yɛɛ bɛbazuzu bɛamaa bɛdabɛ noko a.’—Luku 6:38.\n“Kɛzi ɛbayɛ awie mɔ la zɔhane ala a bɛbayɛ ɛdawɔ noko a.”—Luku 6:38, Contemporary English Version.\nNɔhalɛ edwɛkɛ #2: Saa ɛboa awie mɔ a, ɛnee ɛlɛboa ɛ nwo!\nSaa ɛyɛ awie mɔ kpalɛ a ɔmaa bɛbu wɔ na ɛhye maa ɛnyia ahunlundwolɛ. Baebolo ne ka ye wɔ adenle ɛhye azo kɛ:\n“Nyilalɛ dɔɔnwo wɔ ɛmanlɛ nu tɛla ɛlielɛ.”—Gyima ne 20:35.\n“Na saa ɛto ɛkponle a, fɛlɛvɛlɛ ehyianvolɛma, abuburama, bɛdabɛ mɔɔ bɛ sa anzɛɛ bɛ gyakɛ le azinli, yɛɛ anyenzinliravolɛma na Nyamenle kɛyila wɔ. Ɔluakɛ bɛmɛ, bɛdabɛ bɛnrɛhola bɛnrɛzie wɔ ɛdeɛ ne abo zo.”—Luku 14:13, 14.\nMgbavolɛ nee mbɛlɛra mɔɔ dwenle awie mɔ anwo la ɛbu! Nea neazo bie mɔ.\n“Ɔdwu mekɛ ne bie a ɛnee mekpondɛ kɛ metuto me nwo me nea TV, noko medwenle me mame nee me papa mɔɔ yɛ gyima ɛsesebɛ mɔɔ bɛbara sua nu la ɛnee bɛvɛ la anwo. Yemɔti medwazo na mekpuda ahyɛnze, mekpoa ɛwula, na mekyikyi sua ne anu. Eza meyɛ coffee mesie me awovolɛ ɛkɛ ɔluakɛ bɛ nye die nwo kpalɛ. Saa me mame ba sua nu a, ɔka kɛ, ‘Aa, ɛke ɛyɛ kɛnlɛma kpalɛ! Eza ɛke ɛlɛbɔ ɛvoanlɛ. Me da wɔ ase somaa, me kulovolɛ!’ Ɛhye maa me nye die kɛ meyɛ debie memaa me mame nee me papa.”—Casey.\n“Me awovolɛ ɛboa me kpalɛ, bɛmaa me debie biala mɔɔ mehyia nwo la. Yemɔti, mekɛ mɔɔ yɛ kale ne zɛkyele wɔ ɛkenle ɛvolɛ ne la, memaanle bɛ ezukoa kɛ bɛva bɛyɛ ye boɛ. Ɛnee ɔle ezukoa mɔɔ meva ɛvolɛ dɔɔnwo meziezie a. Ɛnee bɛngulo kɛ bɛbalie ezukoa ne ɛdeɛ noko meamkponle zo. Me awovolɛ ɛyɛ dɔɔnwo, yemɔti saa meyɛ debie meaboa bɛ a ɔmaa me nye die.”—Holly.\nƐze ye ɔ? Mgbavolɛ nee mbɛlɛra dɔɔnwo mɔɔ bɛle Gyihova Alasevolɛ la anye die kɛ bɛbaboa awie mɔ bɛamaa bɛazukoa Baebolo ne. Bie mɔ ɛdu adenle ɛhɔ maanle gyɛne zo amaa bɛahilehile awie mɔ Baebolo ne anu edwɛkɛ ne.\n“Mendule adenle menvile United States mengɔle Mexico amaa meahilehile menli Baebolo ne anu edwɛkɛ. Ɔyɛ a, ɔyɛ se kɛ mebava ezukoa anzɛɛ ninyɛne meaboa awie mɔ ɔluakɛ menlɛ bie. Noko saa mefa me anwosesebɛ nee me mekɛ meboa wɔ daselɛlilɛ nu a, ɔmaa me nye die tɛla kɛ anrɛɛ mebava nwonane afoa nu ninyɛne meaboa la.”—Evan.\nƐkulo kɛ ɛboa awie mɔ na ɛ nye die ɔ? Nzuzulɛ ɛhye mɔ baboa wɔ.\nMɔɔ ɛbahola wɔayɛ wɔaboa wɔ abusua ne:\nKyikyi sua ne anu anzɛɛ kpuda kyɛnze—wɔ mekɛ mɔɔ awie ɛtɛkanle la\nKɛlɛ kɛlata maa wɔ awovolɛ fa kile anyezɔlɛ\nBoa ɛ diema maa ɔyɛ ye sukulu gyima\nMɔɔ ɛbahola wɔayɛ wɔaboa awie mɔ gyɛne:\nKɛlɛ kɛlata kɔmaa awie mɔɔ ɛnde kpɔkɛ la\nBoa awie mɔɔ ɛyɛ kpanyinli la maa ɔziezie ye sua nu\nKpɔla awie mɔɔ ɛha sua nu la\nTɔ debie kyɛ awie mɔɔ ɛlɛyia ngyegyelɛ la\nNzuzulɛ: Bɔ mɔdenle kɛ ɛbanwu adenle fofolɛ mɔɔ ɛbalua zo wɔaboa awie mɔ la. Akee fa yɛ wɔ bodane kɛ ɛbaboa awie wɔ dapɛne ɛhye anu. Ɔbayɛ wɔ ɛzulolɛ kɛ ɛ nye balie!\n“Saa ɛboa awie mɔ a, ɛ nye die. Ɛbade nganeɛ kɛ wɔyɛ debie kpalɛ, eza ɛbanwu kɛ awie mɔ anye sɔ ye. Ɛ nye balie ye ɛyɛlɛ nwo—ɔnva nwo kɛ bie a mɔlebɛbo ne ɛnrɛnwu ye zɔ la. Bie a ɛnrɛnwu ye kɛ wɔbɔ afɔle ɔluakɛ ɛbanyia nvasoɛ dɔɔnwo la ati.”—Alana.\nNgyehyɛleɛ Mɔɔ Mebalua Zo Meaboa Awie Mɔ\nƐlɛkpondɛ ɛbɛlabɔlɛ mɔɔ yɛ anyelielɛ la ɔ? Tie kɛzi Cameron nyianle ɛhye wɔ ɛleka mɔɔ ɔ nye ɛnla la.\nFa nwa awie Fa nwa awie Nzɔne Ati A Ɔwɔ Kɛ Meboa Awie Mɔ A?\nijwyp edwɛkɛ 25


Gyɔn 20 ACD - Mɛ pule Yesu mɔ, imɔ Kosida gɛkɛ mɔ, - Bible Search\nGyɔn 19 Gyɔn 21\n1Mɛ pule Yesu mɔ, imɔ Kosida gɛkɛ mɔ, Mariya Magadalakyii mɔ gi koso kpe nfono mɛ pule mɔ mɔ. Ɔ koso gɛnen mɔ, i gyɛ gibaadiikɛ, i mɛŋ ti taa ŋmangɛ logɛ. Ɔ fo nno mɔ, o wu yɛɛ gibui belɛ gibono mɛ kyu tii folɛbɔ mɔ gɛbunono mɔ, giŋ baa gi tii. 2O wu gɛnen mɔ, ɔ selɛ kpe Simon Piita de me, Yesu ɔkasɛbo ɔbono Yesu kya laarɛ me-ilaa mɔ asɛ ne ɔ kpaa tɔgɛ sa aye yɛɛ, “Mɛ kpaa puru aye-wura gibuni mɔ lii folɛbɔ mɔ dɔ. A mɛŋ bii nfono mɛ kyu mɔ kpaa yela mɔ.”\n3Ɔkyii mɔ gi tɔgɛ sa aye gɛnen mɔ, me‑rɛ Piita a yii ɔkpa kyon nten nkan folɛbɔ mɔ gɛten. 4A kya kpe mɔ, a selɛ daa. Nɛ selɛ belen-belen kyon Piita so. Gɛnen so mɔ, nɛ daa mɔ kpaa loo folɛbɔ mɔ asɛ. 5Nɛ fo nno mɔ, nɛ mada kerɛ folɛbɔ mɔ dɔ ne nɛ wu akuru mɔ mɛ kyu mili obuni mɔ a dɛ nno. Meŋ loo folɛbɔ mɔ dɔ berɛ. 6Simon Piita gi selɛ lii gɛmara gɛmara baa tu me, ne ɔ loo folɛbɔ mɔ dɔ kpaa wu akuru abono mɛ kyu mili obuni mɔ a dɛ. 7O wu gitaaban gibono mɛ kyu ŋminde obuni mɔ gɛnɔ kyaga de mɔ-gimu mɔ gi bɔɔ gi dɛ nkan gi mɛŋ kya yii akuru abono mɛ kyu mili mɔ mɔ. 8Nfono mɔ, me, ɔbono nɛ gyangbara kpaa fo nno mɔ kee nɛ loo folɛbɔ mɔ dɔ kpaa wu de me-ansi ne nɛ sɔɔ gyi yɛɛ Yesu gi kyingi lii ibuni dɔ gɛsintin. 9Wurubuaarɛ agyɛbi mɔ a wolaa nyiile yɛɛ Yesu laa kyingi lii ibuni dɔ. Nkana kyu baa fo gɛnen aberɛ abono mɔ, aye, mɔ-akasɛbo mɔ, a mɛŋ ti taa nu gɛnen agyɛbi adɛ gɛsɛ. 10Lii nfono mɔ, a yaasɛ kyon aye-ntenana dɔ.\nYesu Gi Lɛɛ Mɔ-Nyoro Nyiile Mariya Magadalakyii Mɔ\n11Mariya Magadalakyii mɔ berɛ, gi sii ɔ yelɛ folɛbɔ mɔ asɛ ɔ kya su. Ɔ kya su gɛnen mɔ, ɔ mada kerɛ folɛbɔ mɔ dɔ. 12Ɔ mada kerɛ mɔ, Wurubuaarɛ dɔ isɔɔ inyɔ iko ne n tɛ folɛbɔ mɔ dɔ mɛ suu ilaa fufuli. Mɔmɔ dɔ ɔko tɛ de nfono so nkana Yesu ayaa a sa de mɔ ne ɔnyɔsɛ mɔ, mɔ, tɛ de nfono so nkana Yesu gimu gi dɛ de mɔ. 13Nfono mɔ, Wurubuaarɛ dɔ isɔɔ mɔ mɛ taasɛ Mariya yɛɛ, “Ɔkyii, menɛ n wɔra ne fo kya su?” Ɔ lɛɛ gɛnɔ yɛɛ, “Ako mɛ baa puru me-wura gibuni mɔ. Meŋ nyi nfono mɛ kyu mɔ kpaa yela.”\n14Ɔ tɔgɛ gɛnen mɔ, ɔ baa kpɛɛlɛ kerɛ mɔ, Yesu ne. O wu mɔ gɛnen mɔ, ɔ mɛŋ nyi yɛɛ i gyɛ mɔ. 15Nfono mɔ Yesu gi taasɛ mɔ yɛɛ, “Ɔkyii, menɛ n wɔra ne fo kya su? Anɛ ne fo kya laarɛ?” Mariya berɛ nyi daa yɛɛ ɔfaanan ɔbono ɔ kya kerɛ ndɔɔ nbono gi bo nfono mɔ so mɔ ne n kya taasɛ mɔ gɛnen. Imɔso ɔ tɔgɛ sa mɔ yɛɛ, “Ɔbelɛnsɛ, nengyene fo puru mɔ kpaa yela gɛtɛɛko mɔ, nyiile me de nꞌ kpaa puru mɔ.”\n16Ne Yesu gi terɛ mɔ yɛɛ, “Mariya.” Ɔ terɛ mɔ gɛnen mɔ, Mariya gi dɛsɛ ne ɔ terɛ mɔ de Gyuda awura gɛdɛ dɔ yɛɛ, “Raboni!” (Raboni gɛsɛ ne n gyɛ yɛɛ onyiilebo.) 17Nfono ne Yesu gi tɔgɛ sa Mariya yɛɛ, “Gɛŋ baa mili me gɛnen. Meŋ ti dii kpe me-sɛ Wurubuaarɛ asɛ. Fo berɛ, naa kpaa tɔgɛ sa me-akasɛbo abono mɛ wɔra me-tedɛana mɔ yɛɛ n kya dii mi‑i kpe me-sɛ Wurubuaarɛ asɛ, me-sɛ ɔbono ɔ gyɛ fɛye-sɛ, me-Wurubuaarɛ ɔbono ɔ gyɛ fɛye-Wurubuaarɛ mɔ asɛ.” 18Yesu gi tɔgɛ gɛnen mɔ, Mariya Magadalakyii mɔ gi naa, ne ɔ kpaa tɔgɛ sa Yesu akasɛbo mɔ yɛɛ, “Nɛ wu aye-Wura Yesu,” ne o buu ilaa ibono Yesu gi tɔgɛ mɔ mɔ sa ɔmɔ.\nYesu Gi Lɛɛ Mɔ-Nyoro Nyiile Mɔ-Akasɛbo\n19Gɛnen Kosida ɔbono gɛdɔɔdɛ mɔ, Yesu akasɛbo mɔ mɛ gyanꞌ obu ɔko dɔ. Mɛ selɛ Gyuda awura abelɛnsɛ mɔ gifuu so mɔ, mɛ tii gisin wɔra giŋanbi wɔra mɔmɔ-nyoro. Mɛ bo obu mɔ dɔ gɛnen mɔ, mɛ baa kerɛ mɔ, Yesu ne n yelɛ mɔmɔ nsana. Ne ɔ faala ɔmɔ yɛɛ, “Wurubuaarɛ gisen yuuli giꞌ wɔra fɛye-lɛɛ.” 20Yesu gi tɔgɛ mɔ-akasɛbo mɔ gɛnen mɔ, o kyu mɔ-abaa dɔ apan mɔ de mɔ-gɛkɛlɛbi dɔ-lɛɛ mɔ kyu nyiile ɔmɔ. Mɔ-akasɛbo mɔ mɛ wu mɔmɔ-ɔbelɛnsɛ mɔ, i wɔra mɔmɔ ɔkon gikyɔ. 21Yesu gi kii faala mɔ-akasɛbo mɔ yɛɛ, “Wurubuaarɛ gisen yuuli giꞌ wɔra fɛye-lɛɛ.” Ne o kii tɔgɛ sa mɔmɔ yɛɛ, “Fɛɛ gɛnɔɔbono me-sɛ Wurubuaarɛ gi sun me mɔ, me kee n kya sun fɛye.” 22Yesu gi tɔgɛ gɛnen mɔ, ɔ sɔnga bun mɔmɔ so, ne ɔ tɔgɛ sa mɔmɔ yɛɛ, “Fɛꞌ sɔɔ Wurubuaarɛ Oduduu. 23Asa abono fɛ kyu mɔmɔ-ilaa nyɛnyɛn ibono mɛ wɔra mɔ kyɛɛ mɔmɔ mɔ, Wurubuaarɛ laa kyu kyɛɛ mɔmɔ kee. Ne asa abono, mɔ, fɛ kine ne fɛ maŋ kyu mɔmɔ-ilaa nyɛnyɛn ibono mɛ wɔra mɔ kyɛɛ mɔmɔ mɔ, Wurubuaarɛ kee maŋ kyu kyɛɛ mɔmɔ.”\nYesu Gi Lɛɛ Mɔ-Nyoro Nyiile Tomaasɛ\n24Owi ɔbono Yesu gi kpaa tuule mɔ-akasɛbo sɛnsɛ mɔ, Tomaasɛ, ɔbono mɛ kya terɛ mɔ yɛɛ Ata mɔ, Yesu akasɛbo gudu anyɔ mɔ dɔ ɔko mɛŋ bo nno. 25Imɔso ɔ baa loo mɔ, mɔ-nanboana mɔ mɛ buu sa mɔ yɛɛ, “A wu aye-Wura Yesu.” Ne Tomaasɛ gi tɔgɛ sa mɔmɔ yɛɛ, “Nengyene meŋ wu aŋanbi mɔ apan nten mɔ-abaa dɔ de nꞌ kyu me-gibaabi kyu yii nfono aŋanbi mɔ a fondi mɔ de nꞌ kyu me-gibaa yii mɔ-gɛkɛlɛbi dɔ-lɛɛ mɔ, maŋ sɔɔ gyi.”\n26Imɔ gɛkɛ kuesɛ mɔ, Yesu akasɛbo mɔ mɛ kii mɛ bo obu mɔ dɔ. Idɛ kon berɛ, Tomaasɛ kee bo mɔmɔ dɔ. Mɛ tii gisen wɔra giŋanbi. Mɛ baa kerɛ mɔ, Yesu ne n yelɛ mɔmɔ dɔ. Ɔ faala ɔmɔ yɛɛ, “Wurubuaarɛ gisen yuuli giꞌ wɔra fɛye-lɛɛ.” 27Nfono mɔ, ɔ tɔgɛ sa Tomaasɛ yɛɛ, “Kyu fo-gibaabi yii gɛrɛ de foꞌ kerɛ me-abaa. Tengɛ fo-gibaa baa yii me-gɛkɛlɛbi. Gɛŋ baa sɔɔ akyɔɔlɛ. Sɔɔ gyi.” 28Tomaasɛ gi terɛ mɔ yɛɛ, “Me-wura de me-Wurubuaarɛ!” 29Nfono ne Yesu gi taasɛ mɔ yɛɛ, “Iŋ gyɛ ibono fo wu me mɔ so ne fo sɔɔ gyi faa? Nu yɛɛ omudɛnsɛbo ne n gyɛ ɔbono ɔ mɛŋ wu me de mɔ-ansi ne ɔ sɔɔ gyi yɛɛ nɛ kyingi lii ibuni dɔ mɔ.”\nIlaa Ibono So Nɛ Ŋmarasɛ Ɔwolɛ Baarɛ Mɔ\n30Yesu gi wɔra ilaa gbaaꞌgbaa gikyɔ kee ibono i lɛɛ Wurubuaarɛ ɔlon nyiile ne mɔ-akasɛbo mɔ mɛ wu de ansi. I mɛŋ gyɛ imɔ pɛwu ne nɛ ŋmarasɛ wɔra ɔwolɛ baarɛ dɔ. 31Nɛ ŋmarasɛ imɔ idɛ ɔkara yela daa de iꞌ kpaa fɛye de fɛꞌ nyɛ sɔɔ gyi yɛɛ Yesu ne n gyɛ Wurubuaarɛ mɔ-bi ɔbono o sun yɛɛ ɔꞌ baa mɔlɛgɛ anyamesɛ de mɔmɔ‑rɛ Wurubuaarɛ nsana iꞌ nyɛ lɔrɔ mɔ. Nengyene fɛ sɔɔ Yesu gyi mɔ, fɛ laa nyɛ Wurubuaarɛ asɛ gɛkyena ɔnan.


Galeehyeama 5 | Yintanɛte Zo Baebolo | Ewiade Fofolɛ Ngilebɛbo\nKilisiene fanwodi (1-15)\nSunsum kile yɛ adenle (16-26)\nNwonane ne gyima ne mɔ (19-21)\nSunsum ne ma (22, 23)\n5 Kelaese ɛlie yɛ yemaa yɛnyia fanwodi ɛhye. Yemɔti bɛgyinla kpundii, bɛmmamaa adenle bɛmaa bɛyɛ bɛ ngɛkɛlɛ bieko. 2 Nea! medame Pɔɔlo, meka meahile bɛ kɛ saa bɛmaa bɛpɛ bɛ mrenyia zo a, Kelaese anwo ɛnlɛ nvasoɛ ɛmmaa bɛ. 3 Bieko, mekakye awie biala mɔɔ bɛpɛ ye mrenyia zo la kɛ ɔwɔ kɛ ɔdi Mɛla ne amuala azo. 4 Saa bɛbɔ mɔdenle kɛ bɛfa mɛla bɛabua bɛ nwo benle a, ɛnee bɛhwe bɛ nwo bɛvi Kelaese anwo; na bɛnrɛnyia ye ɛlolɛ ne. 5 Yɛmɛ, yɛlua sunsum ne azo yɛlɛkendɛ tenleneyɛlɛ ne mɔɔ yɛ nye la zo mɔɔ gyi diedi zo la ɛsesebɛ. 6 Ɔluakɛ wɔ Kelaese anu, yɛpɛ yɛ mrenyia zo o, yɛtɛpɛle o, ɔngyia, mɔɔ hyia la a le diedi mɔɔ fa ɛlɔlɛ yɛ gyima la. 7 Ɛnee bɛlɛbɔ mɔdenle* kpalɛ. Nwane a zile bɛ adenle kɛ bɛmmatie nɔhalɛ ne bieko a? 8 Edwɛkɛ ɛhye ɛnvi Ahenle mɔɔ ɛvɛlɛ bɛ la ɛkɛ. 9 Mgbɔvonle ekyi maa ɛdɔkɛ ne amuala nyinyia. 10 Medie medi kɛ bɛdabɛ mɔɔ bɛ nee Awulae le ko la ɛnrɛnyia adwenle fofolɛ biala; na ahenle mɔɔ ɛlɛgyegye bɛ la, saa ɔle nwane bɔbɔ a, ɔbanyia ndɛnebualɛ mɔɔ fɛta ye la. 11 Mediema, mame, saa mrenyia zo ɛpɛlɛ nwo edwɛkɛ a metɛka a, ɛnee duzu ati a bɛtɛyɛ me kpɔdekpɔde a? Saa ye zɔhane a, ɛnee bɛye amaneɛnwunlɛ baka* ne anwo azedolɛ bolɛ ne bɛvi ɛkɛ. 12 Me kunlu a anrɛɛ menli mɔɔ ɛlɛbɔ mɔdenle kɛ bɛmaa bɛadɔ aze la kɛza bɛ nwo.* 13 Mediema, bɛvɛlɛ bɛ kɛ bɛranyia fanwodi; noko bɛmmadua fanwodi ɛhye azo bɛdi nwonane nu atiakunluwɔzo nzi, emomu bɛva ɛlɔlɛ bɛzonle bɛ nwo ngoko. 14 Ɔluakɛ bɛbɔ Mɛla ne amuala kpɔkɛ ko kɛ: “Kulo ɛ gɔnwo kɛ ɛ nwo.” 15 Na saa bɛkɔ zo bɛkeka bɛ nwo na bɛmeme bɛ nwo a, ɛnee bɛnlea na bɛanzɛkye bɛ nwo. 16 Mame mese, Bɛhɔ zo bɛmaa sunsum ne ɛhile bɛ adenle na bɛnrɛnyia nwonane nu atiakunluwɔzo fee. 17 Na nwonane nu atiakunluwɔzo ne ko tia sunsum ne yɛɛ sunsum ne ko tia nwonane ne; bɛ mu nwiɔ bɛnga fee, yemɔti ninyɛne mɔɔ bɛkulo kɛ bɛyɛ la bɛngola bɛnyɛ. 18 Bieko, saa sunsum ne kile bɛ adenle a, ɛnee bɛnle mɛla bo. 19 Nwonane ne gyima ne mɔ da ali wienyi, bɛmɛ a le adwɔmane ɛbɛla,* evinli nyɛleɛ, anyiemgba ɛbɛla,* 20 awozonle ɛzonlenlɛ, sunsum ɛtane nyɛleɛ,* ɛkpɔlɛ, konle, nungule, ɛya, manzonle, mgbakyemgbakyenu, ngilehilenu, 21 anyebolo, nzabolɛ, anyelielɛ mgbane mgbane,* nee ninyɛne mɔɔ le kɛ ɛhye mɔ la. Melɛbɔ bɛ kɔkɔ wɔ ninyɛne ɛhye mɔ anwo kɛ mɔɔ menlimoale membɔle bɛ kɔkɔ la, kɛ bɛdabɛ mɔɔ bɛyɛ ninyɛne ɛhye mɔ la ɛnrɛnyia Nyamenle Belemgbunlililɛ ne. 22 Noko sunsum ne ma a le ɛlɔlɛ, anyelielɛ, anzodwolɛ, abotane, atiakunlukɛnlɛma, kpalɛyɛlɛ, diedi, 23 mɛlɛbɛnwoaze, bɛnwozohomolɛ. Mɛla biala ɛntia ɛhye mɔ. 24 Bieko, bɛdabɛ mɔɔ bɛle Kelaese Gyisɛse ɛdeɛ la ɛbɔ nwonane nu atiakunluwɔzo nee ye ɛhulolɛdeɛ ne mɔ baka nu. 25 Saa sunsum ne kile yɛ adenle a, bɛmaa yɛhɔ zo yɛli sunsum ne adehilelɛ nzi pɛpɛɛpɛ. 26 Bɛmmamaa yɛmemaa yɛ nwo zo, yɛ nee yɛ gɔnwo mɔ su, na yɛ nye bolo bɛ.\n^ Giliki aneɛ nu, “ɛnee bɛlɛnriandi.”\n^ Ɔkile kɛ bɛnrɛfɛta kɛ bɛdi mɛla ne azo.\n^ Giliki, por·neiʹa. Nea Edwɛkɛbohilelɛ.\n^ Giliki, a·selʹgei·a. Nea Edwɛkɛbohilelɛ.\n^ Anzɛɛ “sunsum nu ngitanwolilɛ.”\n^ Anzɛɛ “anyelielɛ molozo.”


Gyɛlɛmaya 9 | Yintanɛte Zo Baebolo | Ewiade Fofolɛ Ngilebɛbo\nGyɛlɛmaya lile nyane kpole (1-3a)\nGyihova nee Dwuda bule mgbonda (3b-16)\nDwuda anwo awolɛyelɛ (17-22)\nFa tu ɛ nwo kɛ ɛze Gyihova (23-26)\n9 O saa me ti le azule,Yɛɛ me nye le monle nzubula a!+ Anrɛɛ mebazu alehyenlɛ nee aledwolɛƆlua me menli ne mɔɔ bɛhu bɛ la ati. 2 O saa melɛ adenduvoma azokoɛleɛ wɔ fienemgbole ne anu a! Anrɛɛ mebagyakyi me menli ne na meavi bɛ nwo ɛkɛ meahɔ,Ɔluakɛ bɛ muala bɛsɛkye agyalɛ,+Menli mɔɔ le mɛlɛbɛla la ekpunli. 3 Bɛbele bɛ tafinlima kɛ ɛda;Bɛnli nɔhalɛ, adalɛ ala a bɛbɔ ye wɔ azɛlɛ ne azo a.+ “Bɛyɛ ɛtane la ɛnee bɛyɛ,Bɛndie me edwɛkɛ,”+ Gyihova a se a. 4 “Awie biala ɛnlea ɔ nwo boɛ wɔ ɔ gɔnwo anwo,Yɛɛ bɛmmafa bɛ nwo bɛto bɛ diema bɔbɔ anwo zo. Ɔluakɛ adiema biala ye ɔ diema maa,+Yɛɛ agɔnwolɛ biala sɛkye ɔ gɔnwo duma.+ 5 Awie biala sisi ɔ gɔnwo,Yɛɛ awie biala ɛnga nɔhalɛ. Bɛhilehile bɛ tafinlima adalɛbɔlɛ.+ Bɛyɛ ɛtane dedee bɛfɛ. 6 Ɛde mɛlɛbɛla avinli. Bɛbɛlɛbɛla, na bɛkpo kɛ bɛbanwu me,” Gyihova a se a. 7 Ɛhye ati mɔɔ ɛlɔne Gyihova ɛha la ɛne: “Mebaholo bɛ na meazɔ bɛ meanlea,+Duzu bieko a mebahola meayɛ meamaa me menli ne a? 8 Bɛ tafinlima le kɛ ɛda mbaka mɔɔ ku sonla la, ɔka mɛlɛbɛla edwɛkɛ. Sonla fa ɔ nloa ka anzodwolɛ edwɛkɛ kile ɔ gɔnwo,Noko ɔbu ɔsia ye wɔ ye ahonle nu.” 9 “Asoo ɔnle kɛ memaa bɛbu ɛhye mɔ anwo mgbonda ɔ?” Gyihova a se a. “Asoo ɔnle kɛ medi maanle zɛhae nzenralɛ ɔ?”+ 10 Awoka ne mɔ ati, mebazu na meaye awolɛYɛɛ fienemgbole nu adidileka ne mɔ ati, mebado nyanelilɛ edwɛne,Ɔluakɛ bɛyela bɛ yemɔti awie biala ɛnva ɛkɛ,Yɛɛ bɛnde nyɛmoa ɛzunlɛ wɔ ɛkɛ. Anwomanyunlu nloma nee nane ɛnriandi; bɛhɔ.+ 11 Mebamaa Gyɛlusalɛm ahakyi awolɛ mɔɔ bɛhuohua ɔ nloa,+ ɛzonlɛ dabelɛ,+Mebamaa Dwuda azuamgbole ne mɔ adɔ mgbane, awie ɛnrɛdɛnla ɛkɛ.+ 12 Nwane a ze nrɛlɛbɛ mɔɔ ɔbade ɛhye abo a? Nwane a Gyihova ɛdendɛ ɛhile ye mɔɔ ɔdaye noko ɔbabɔ ye nolo a? Duzu ati a azɛlɛ ne ɛzɛkye a? Duzu ati a yeyela kɛ fienemgbole,Amaa awie biala anva zo ɛ?” 13 Gyihova buale kɛ: “Ɔluakɛ bɛkpole me mɛla ne mɔɔ menvale memaanle bɛ la, bɛanli zo yɛɛ bɛandie me ne. 14 Emomu, bɛyɛle anzosesebɛ bɛlile bɛ ahonle nzi,+ bɛdoale Beeyale ananze ne mɔ kɛ mɔɔ bɛ papa mɔ hilehilele bɛ kɛ bɛyɛ la.+ 15 Ɛhye ati mɔɔ ɛlɔne Gyihova, Yizilayɛ Nyamenle ne ɛha la ɛne, ‘Nea mebamaa menli ɛhye mɔ ali ɛnwonle, na bɛanlo nzule mɔɔ pɔezen wɔ nu la.+ 16 Mebabɔ bɛ asande meahɔgua maanle maanle mɔɔ bɛ nee bɛ papa mɔ ɛnze zo la azo,+ na meamaa konle dadeɛ ali bɛ nzi kɔkpula kɛ mebabɔ bɛ bo zo.’+ 17 Mɔɔ ɛlɔne Gyihova ɛha la ɛne,‘Bɛva ndelebɛbo bɛli gyima. Bɛvɛlɛ mraalɛ mɔɔ to nyanelilɛ edwɛne la,+Na bɛzoa bɛhɔvɛlɛ mraalɛ mɔɔ ze su kpalɛ la bɛmaa bɛrɛla, 18 Amaa bɛayɛ ye ndɛ bɛaye awolɛ bɛamaa yɛ,Amaa yɛ nye ahwi monleNa yɛ nye akpolo nzule.+ 19 Ɔluakɛ bɛde awolɛyelɛ wɔ Zayɔn:+ “Nea kɛzi bɛzɛkye yɛ a! Nea kɛzi yɛ anyiemgba ɛyɛ kpole a! Ɔluakɛ yɛvi azɛlɛ ne azo, yɛɛ bɛbubu yɛ azua ne mɔ bɛgua.”+ 20 Bɛmɛ mraalɛ, bɛdie Gyihova edwɛkɛ. Bɛyɛ ɛnzolɛ bɛdie ɔ nloa anu edwɛkɛ. Bɛhilehile bɛ mra mraalɛ awolɛyelɛ ɛhye,Na awie biala ɛhile ɔ gɔnwo nyanelilɛ edwɛne ɛhye.+ 21 Ɔluakɛ ewule ɛva nvɛnzɛlɛ ne mɔ anu ɛra;Yewolo yɛ aranemgbole ne mɔ anuYerava ngakula wɔ awɔdenle ne mɔ azoYɛɛ mgbavolɛ wɔ gua ne mɔ azo.’+ 22 Ka kɛ, ‘Kɛ Gyihova se la ɛne: “Menli avunli bagua azɛlɛ ne azo kɛ nyɛmoa ebinli,Bɛle kɛ ma fofolɛ siakɛ mɔɔ matevolɛ ɛgyakyi ye ɔ nzi,Mɔɔ awie ɛnle ɛkɛ mɔɔ ɔbaboɔboa ɔ nloa la.”’”+ 23 Mɔɔ Gyihova ɛha la ɛne: “Mmamaa nrɛlɛbɛvolɛ fa ye nrɛlɛbɛ ne tu ɔ nwo;+Mmamaa anwosesebɛ sonla fa ye anwosesebɛ ne tu ɔ nwo;Yɛɛ mmamaa sukoavolɛ fa ye anwonyia ne tu ɔ nwo.”+ 24 “Noko bɛmaa mɔɔ ɔtu ɔ nwo la ɛdu ɔ nwo wɔ ɛhye mɔ anwo: Kɛ ɔlɛ me nwo ndelebɛbo nee nrɛlɛbɛ,+Kɛ mame a mele Gyihova a, Ahenle mɔɔ da ɛlɔlɛ kpundii, pɛlepɛlelilɛ nee tenleneyɛlɛ ali wɔ azɛlɛ ye azo la,+Ɔluakɛ ninyɛne ɛhye mɔ a me nye die nwo a,”+ Gyihova a se a. 25 “Nea! Mekɛ ɛlɛba,” Gyihova a se a, “mɔɔ mebahwe awie biala mɔɔ bɛpɛ ye mrenyiazo noko bɛtɛpɛle ye nɔhalɛ nu la anzo a,+ 26 Yigyibiti+ nee Dwuda+ nee Yidɔm+ nee Amɔnoma+ nee Mowabe+ yɛɛ bɛdabɛ mɔɔ bɛkpa bɛ kɛsa na bɛde fienemgbole ne anu la amuala boka nwo;+ ɔluakɛ bɛtɛpɛle maanle maanle ne mɔ amuala mrenyiazo, yɛɛ bɛtɛpɛle Yizilayɛma amuala noko mrenyiazo wɔ ahonle nu.”+


Dwɔn 4 | Yintanɛte Zo Baebolo | Ewiade Fofolɛ Ngilebɛbo\nGyisɛse nee Samɛleanli raalɛ ne (1-38)\nSonle Nyamenle “sunsum nee nɔhalɛ nu” (23, 24)\nSamɛleama dɔɔnwo die Gyisɛse di (39-42)\nGyisɛse yɛ kpanyinli bie ara ayile (43-54)\n4 Mekɛ mɔɔ Awulae nwunle kɛ Falasiima ɛde kɛ ɔlɛnyia* ɛdoavolɛma dɔɔnwo yɛɛ ɔlɛsɔne menli yeadɛla Dwɔn la— 2 Gyisɛse mumua ne anzɔne menli, emomu ye ɛdoavolɛma ne a zɔnenle bɛ a— 3 ɔvile Dwudiya na ɔhɔle Galeli bieko. 4 Noko ɛnee ɔwɔ kɛ ɔfa Samɛlea. 5 Yemɔti ɔrale Samɛlea sua bie mɔɔ bɛfɛlɛ ye Saekaa la azo, ɔbikye azɛlɛ ne mɔɔ Gyekɔbo vale maanle ɔ ra Dwosefi la. 6 Ɛkɛ ne noko a ɛnee Gyekɔbo bula ne wɔ a. Ɛnee adendulɛ ne ɛmaa Gyisɛse ɛvɛ yemɔti ɔdɛnlanle bula ne azo. Ɛnee bɛbɔ kɛyɛ ewiazo bulu nee nwiɔ.* 7 Raalɛ bie mɔɔ vi Samɛlea la rale kɛ ɔbaza nzule. Gyisɛse zele ye kɛ: “Maa me nzule ne bie meno.” 8 (Ɛnee ye ɛdoavolɛma ne ɛhɔ sua zo kadɔ aleɛ.) 9 Yemɔti Samɛleanli raalɛ ne bizale ye kɛ: “Duzu ati a ɛle Dwuunli noko ɛlɛbiza medame mɔɔ mele Samɛleanli la kɛ memaa wɔ nzule ne bie ɛnlo ɛ?” (Ɛnee Dwuuma nee Samɛleama ɛnga.) 10 Gyisɛse buale ye kɛ: “Saa ɛze Nyamenle ahyɛlɛdeɛ ne nee ahenle mɔɔ ɛlɛka ahile wɔ kɛ, ‘Maa me nzule ne bie meno la a,’ anrɛɛ ɛbabiza ye na yeamaa wɔ ngoane nzule.” 11 Ɔzele ye kɛ: “Yɛmenle, ɛnlɛ bokiti mɔɔ ɛbava wɔaza nzule a, yɛɛ bula ne noko anu kɔ. Ɛnee nienwu a ɛbanyia ngoane nzule ne a? 12 Ɛnle kpole ɛndɛla yɛ nlenyia Gyekɔbo mɔɔ dule bula ɛhye maanle yɛ na ɔ nee ɔ mra nee ye nlankɛ nlonle bie la, ɔnle zɔ ɔ?” 13 Gyisɛse buale ye kɛ: “Awie biala mɔɔ no nzule ɛhye bie la, nzuhɔne bahu ye bieko. 14 Awie biala mɔɔ kɛnlo nzule ne mɔɔ mebava meamaa ye la, nzuhɔne ɛnrɛhu ye ɛlɛ, emomu nzule ne mɔɔ mebava meamaa ye la bayɛ nzubula wɔ ye nu mɔɔ bamaa yeanyia dahuu ngoane a.” 15 Raalɛ ne zele ye kɛ: “Yɛmenle, maa me nzule ɛhye bie, amaa nzuhɔne angu me na meangɔ zo meamba ɛke kɛ mebaza nzule.” 16 Ɔzele ye kɛ: “Kɔvɛlɛ ɛ hu na ɛ nee ye bɛrɛla.” 17 Raalɛ ne buale kɛ: “Mengya nrenyia.” Gyisɛse zele ye kɛ: “Wɔha ye boɛ kɛ ɛse, ‘Mengya nrenyia la.’ 18 Ɔluakɛ wɔgya mrenyia nnu, na nrenyia ne mɔɔ ɛ nee ye de kɛkala la, ɔnle ɛ hu. Yemɔti wɔha nɔhalɛ.” 19 Raalɛ ne zele ye kɛ: “Yɛmenle, menwu kɛ ɛle ngapezonli. 20 Yɛ nlenyia mɔ zonlenle wɔ boka ɛhye azo, noko bɛmɛ bɛse Gyɛlusalɛm a le ɛleka mɔɔ ɔwɔ kɛ menli sonle a.” 21 Gyisɛse zele ye kɛ: “Raalɛ ye, die me di, mekɛ ɛlɛba mɔɔ tɛ boka ɛhye azo anzɛɛ Gyɛlusalɛm a bɛbazonle Selɛ ne a. 22 Bɛsonle mɔɔ bɛnze ye la; yɛmɛ yɛsonle mɔɔ yɛze ye la, ɔluakɛ ngoanelielɛ bɔle ɔ bo wɔ Dwuuma ɛkɛ. 23 Noko mekɛ ɛlɛba na yedwu bɔbɔ, mɔɔ nɔhalɛ azonvolɛ bazonle Selɛ ne wɔ sunsum nee nɔhalɛ nu a, na Selɛ ne ɛlɛkpondɛ bɛdabɛ mɔɔ bɛle kɛ ɛhye mɔ la yeamaa bɛazonle ye. 24 Nyamenle le Sunsum, na ɔwɔ kɛ bɛdabɛ mɔɔ bɛlɛsonle ye la sonle ye wɔ sunsum nee nɔhalɛ nu.” 25 Raalɛ ne zele ye kɛ: “Meze kɛ Mɛzaya ne mɔɔ bɛfɛlɛ ye Kelaese ne la ɛlɛba. Saa ɔba a, ɔbaha debie biala yeahile yɛ wienyi.” 26 Gyisɛse zele ye kɛ: “Medame ɔ, mame a me nee wɔ ɛlɛtendɛ la.” 27 Mekɛ ne anu ala ye ɛdoavolɛma ne rale, na ɔyɛle bɛ azibɛnwo kɛ ɔ nee raalɛ ɛlɛtendɛ la. Noko awie biala ambiza ye kɛ: “Duzu a ɛkpondɛ a?” anzɛɛ “Duzu ati a ɛ nee ye ɛlɛtendɛ ɛ?” 28 Yemɔti raalɛ ne gyakyile ye nzule buakɛ ne ɛkɛ na ɔhɔle sua ne azo ɔhɔhanle ɔhilele menli ne kɛ: 29 “Bɛrɛla na bɛranlea nrenyia bie mɔɔ ɛha debie biala mɔɔ meyɛ la ɛhile me a. Asoo tɛ yemɔ a ɔle Kelaese ne ɔ?” 30 Bɛvile sua ne azo na bɛrale ɔ nwo ɛkɛ. 31 Mekɛ ne anu, ye ɛdoavolɛma ne zɛlɛle ye kɛ: “Relabae, di debie.” 32 Noko ɔzele bɛ kɛ: “Melɛ aleɛ medi mɔɔ bɛnze a.” 33 Yemɔti ɛdoavolɛma ne hanle hilele bɛ nwo ngoko kɛ: “Ɛnee awie ɛrɛlɛ ye debie yeli ɔ?” 34 Gyisɛse zele bɛ kɛ: “Me aleɛ a le kɛ mebayɛ ahenle mɔɔ zoanle me la ɛhulolɛdeɛ na meawie ye gyima ne. 35 Asoo bɛnga kɛ yeha siane nna na ma ɛdelɛ mekɛ ne adwu ɔ? Nea! meka meahile bɛ kɛ: Bɛmaa bɛ nye zo bɛnlea ɛya ne mɔ anu kɛ ma ɛbolo mɔɔ ɔwɔ kɛ bɛte a. Kɛkala, 36 mɔɔ te la ɛlɛnyia ahatualɛ na ɔlɛboɔboa ma ne anloa yeamaa dahuu ngoane, amaa mɔɔ dua la nee mɔɔ te la abɔ nu ali fɛlɛko. 37 Ɛhye maa edwɛkɛ ne yɛ nɔhalɛ kɛ: Ko dua yɛɛ ko noko te. 38 Menzoanle bɛ kɛ bɛhɔde mɔɔ bɛanyɛ nwolɛ gyima la. Bie mɔ ɛyɛ gyima, na bɛmɛ a bɛnyia bɛ gyima ne azo nvasoɛ a.” 39 Samɛleama dɔɔnwo mɔɔ vi sua ne azo la liele raalɛ ne mɔɔ lile daselɛ ne la edwɛkɛ ne lile, ɔluakɛ ɔhanle kɛ: “Yeha debie biala mɔɔ meyɛ la yehile me.” 40 Yemɔti mɔɔ Samɛleama ne rale ɔ nwo ɛkɛ la, bɛzɛlɛle ye kɛ ɔ nee bɛ ɛdɛnla, na ɔdɛnlanle bɛ nwo ɛkɛ ne kenle nwiɔ. 41 Ɔlua zo, menli dɔɔnwo liele ye lile ɔlua mɔɔ ɔhanle la ati, 42 na bɛzele raalɛ ne kɛ: “Tɛ mɔɔ ɛhanle la ati a yɛlie yɛli a; ɔluakɛ yɛdayɛ mumua ne yɛde na yɛnwu kɛ nrenyia ɛhye le ewiade ne ngoanedievolɛ amgba.” 43 Kenle nwiɔ ne anzi, ɔvile ɛkɛ ɔhɔle Galeli. 44 Noko Gyisɛse mumua ne lile daselɛ kɛ bɛnli ngapezonli eni wɔ ye sua zo. 45 Ɔti mekɛ mɔɔ ɔdwule Galeli la, Galelima ne liele ye, ɔluakɛ bɛnwunle ninyɛne mɔɔ ɔyɛle ye wɔ Gyɛlusalɛm wɔ ɛvoyialilɛ ne abo la kɔsɔɔti, ɔluakɛ bɛdabɛ noko bɛhɔle ɛvoyialilɛ ne bie. 46 Akee ɔrale Kana mɔɔ wɔ Galeli, ɛleka mɔɔ ɔmaanle nzule ne hakyile nza la bieko. Ɛnee belemgbunli ne sonvolɛ bie ara nrenyia ɛnde kpɔkɛ wɔ Kapɛnayɛm. 47 Mekɛ mɔɔ nrenyia ɛhye dele kɛ Gyisɛse vi Dwudiya ɛra Galeli la, ɔhɔle ye ɛkɛ ɔhɔzɛlɛle ye kɛ ɔrayɛ ɔ ra nrenyia ne ayile ɔluakɛ ɔkpondɛ yeawu. 48 Noko Gyisɛse zele ye kɛ: “Saa bɛannwu sɛkɛlɛneɛ nee nwanwane ninyɛne a, bɛnrɛlie bɛnrɛli.” 49 Belemgbunli sonvolɛ ne zele ye kɛ: “Awulae, maa yɛhɔ na me ra ne kɛwu.” 50 Gyisɛse zele ye kɛ: “Kɔ; ɛ ra ne ɛde kpɔkɛ.” Nrenyia ne liele edwɛkɛ ne mɔɔ Gyisɛse hanle hilele ye la lile, na ɔhɔle. 51 Na mekɛ mɔɔ ɔlua adenle zo ɔlɛkɔ la, ye ngɛkɛlɛ ne mɔ yiale ye na bɛhanle kɛ ɔ ra nrenyia ne ɛde kpɔkɛ.* 52 Yemɔti ɔbizale bɛ mekɛ mɔɔ ɔdele kpɔkɛ la. Bɛbuale ye kɛ: “Ebunlu ne gyakyile anoma kɛyɛ ewiazo dɔne ko.”* 53 Akee selɛ ne nwunle kɛ mekɛ zɔhane anu ala yɛɛ Gyisɛse hanle kɛ: “Ɛ ra ne ɛde kpɔkɛ a.” Yemɔti ɔ nee ye sua nu amra kɔsɔɔti liele lile. 54 Ɛhye a le nwanwane debie mɔɔ tɔ zo nwiɔ mɔɔ Gyisɛse yɛle wɔ mekɛ mɔɔ ɔvi Dwudiya ɔrale Galeli la a.\n^ Giliki aneɛ nu, “Gyisɛse ɛlɛnyia.”\n^ Giliki aneɛ nu, dɔnehwele kɛyɛ nsia ne azo.\n^ Anzɛɛ “ɛlɛte kpɔkɛ.”\n^ Giliki aneɛ nu, dɔnehwele kɛyɛ nsuu ne azo.


Gyɛlɛmaya 48 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ tia Mowabe (1-47)\n48 Mɔɔ ɛlɔne Gyihova, Yizilayɛ Nyamenle ne ɛha ye wɔ Mowabe+ anwo la ɛne: “Nibo gyakɔ,+ ɔluakɛ bɛzɛkye ye! Bɛho bɛva Keleateeyem+ na bɛmaa ɔ nyunlu ɛgua aze. Bɛzɛkye ɛvealeka kpalɛ* ne na bɛmaa yebɔ anyiemgba.+ 2 Bɛnye Mowabe ayɛlɛ bieko. Bɛbɔle ye azedɔlɛ ne anwo kpɔkɛ wɔ Hɛhyebɔn:+ ‘Bɛrɛla bɛmaa yɛbɔ ɔ bo zo na yeanyɛ maanle bieko.’ O Mademɛn, ɛdawɔ noko, ɔwɔ kɛ ɛyɛ koonwu,Ɔluakɛ konle dadeɛ doa wɔ. 3 Bɛte ɛzɛkyelɛ nee azedɔlɛ kpole bieAnwo ɛzunlɛ wɔ Holoneeyem.+ 4 Mowabe ɛbɔ. Ye ngakula ne mɔ ɛlɛsu. 5 Mɔɔ bɛlɛfo bɛahɔ Luhete la, ɛnee bɛlɛsu. Na mɔɔ bɛvi Holoneeyem bɛlɛtolo la, bɛte ɛzɛkyelɛ ne anwo nyanelilɛ ɛzunlɛ.+ 6 Bɛnriandi, bɛnriandi bɛlie bɛ ngoane!* Bɛyɛ kɛ dwunipa baka la wɔ fienemgbole nu. 7 Kɛmɔ ɛvale ɛ nwo ɛdole wɔ gyima nee wɔ anwonyia zo la ati,Bɛbaho bɛava ɛdawɔ noko. Na Kimɔhye+ bahɔ akɛlɛzonlenlɛ nu,Ɔ nee ye ɛsɔfoma nee ye mgbanyima ne mɔ amuala. 8 Sɛkyevolɛ ne bara suakpole biala azo,Na suakpole biala ɛnrɛvi ɛsalɛ.+ Bɔnza baminli,Na bɛbazɛkye azɛlɛ sɛsɛ, kɛ mɔɔ Gyihova ɛha la. 9 Bɛva debie bɛyɛ adenle ne nzonlɛ bɛmaa Mowabe,Ɔluakɛ saa bɛlɛsɛkye ye a ɔbanriandi,Na ye azuamgbole ne mɔ bɛahakyi debie ɛzulolɛ bie,Awie ɛnrɛdɛnla zolɛ.+ 10 Munzule ɛha sonla mɔɔ ɛnyeye ye ahonle nu ɛnyɛ Gyihova gyima ne la! Munzule ɛha sonla mɔɔ ɛnva ye konle dadeɛ ne ɛnga mogya ɛngua la! 11 Ɔvi Mowabema ngakula nu, bɛtɛgyegyele bɛ ɛlɛBɛle kɛ nza mɔɔ ɛla* ɔ bo la. Bɛtɛwolale bɛ bɛtɛfile buakɛ ko anu bɛtɛguale fofolɛ nu ɛlɛ,Yɛɛ bɛtɛkɔle akɛlɛzonlenlɛ nu ɛlɛ. Ɛhye ati a bɛ fɛlɛko ne ɛtɛkakyile,Yɛɛ bɛ evuanlɛ ne noko ɛtɛkakyile la. 12 “‘Ɔti nea! mekɛ ɛlɛba,’ Gyihova a se a, ‘mɔɔ mebazoa menli meamaa bɛahɔwɔne bɛ ti aze a. Bɛbawɔne bɛ ti aze bɛawola debie biala mɔɔ wɔ bɛ mbuakɛ ne mɔ anu la bɛagua, na bɛabobɔ bɛ mbuakɛ mgbole ne mɔ. 13 Na Mowabema anyunlu bagua aze wɔ Kimɔhye anwo, kɛ mɔɔ Yizilayɛma anyunlu ɛgua aze wɔ Bɛtɛle mɔɔ bɛvale bɛ ti bɛzɔle ye la anwo la.+ 14 Duzu ati a bɛka kɛ: “Yɛle konle nu katakyiema, yɛziezie yɛ nwo yɛmaa konle a”?’+ 15 ‘Bɛzɛkye Mowabe,Bɛho bɛva ye azuamgbole ne mɔ,+Na bɛhu ye mgbavolɛ ngɛnlɛma ne mɔ,’+ Belemgbunli ne mɔɔ ye duma a le ɛlɔne Gyihova la a se a.+ 16 Ɔnrɛhyɛ Mowabema ɛzɛkyelɛ ne bara,Na bɛ azedɔlɛ ne ɛlɛbikye ndɛndɛ.+ 17 Ɔwɔ kɛ bɛdabɛ mɔɔ bɛbɔ bɛ bɛyia la amuala su bɛ,Bɛdabɛ mɔɔ bɛze bɛ duma la amuala. Bɛze bɛ kɛ: ‘O nea kɛzi anwosesebɛ kpɔma ne anu ɛbubu a, baka kɛnlɛma ne!’ 18 O Daebɔnoma, bɛvi bɛ anyunlunyia ne azo bɛdwu aze,Na bɛdɛnlɛdɛnla azɛlɛ nwo* wɔ nzuhɔne nu,+Ɔluakɛ Mowabe sɛkyevolɛ ne ɛra bɛ nwo zo,Na ɔbazɛkye bɛ ɛleka mɔɔ bɛlie nwolɛ bane la bɔkɔɔ.+ 19 Alowɛma, bɛhɔgyinla adenle ne anloa na bɛnlea.+ Bɛbiza nrenyia mɔɔ ɛlɛnriandi nee raalɛ mɔɔ ɛlɛfi ɛsalɛ la kɛ, ‘Duzu a ɛzi a?’ 20 Mowabe ɛbɔ anyiemgba na ɛzulolɛ ɛha ye. Bɛye awolɛ na bɛzu. Bɛbɔ ye nolo wɔ Anɔn+ kɛ bɛzɛkye Mowabe. 21 “Ndɛnebualɛ ɛra azɛlɛ sɛsɛ ne azo+ wɔ Hɔlɔn, Gyeehaze+ yɛɛ Mɛfeeyate;+ 22 Daebɔn,+ Nibo+ yɛɛ Bɛte-dibelateeyɛm; 23 Keleateeyem,+ Bɛte-geemɔle yɛɛ Bɛte-miyɔn;+ 24 Kileɔto+ nee Bɔzela; yɛɛ Mowabe azɛlɛ ne azo azuamgbole, mɔɔ wɔ moa nee mɔɔ bikye la kɔsɔɔti azo. 25 ‘Bɛpɛ Mowabe anwosesebɛ* ne bɛdo aze;Bɛbu ɔ sa,’ Gyihova a se a. 26 ‘Bɛmaa ɔbo nza,+ ɔluakɛ yemaa ɔ nwo zo yetia Gyihova.+ Mowabe da ye ɛveleɛ nu,Yɛɛ ɔle agolobɛnwo debie. 27 Asoo ɛnee Yizilayɛ ɛnle agolobɛnwo debie ɛmmaa bɛ ɔ?+ Asoo ɛnee ɔboka nwulema anwo,Mɔɔ ɔdaye ti bɛkpusu bɛ ti na bɛtendɛ bɛtia ye ɔ? 28 Mowabema, bɛdu bɛvi azuamgbole ne mɔ azo na bɛhɔdɛnla bodane zo,Na bɛyɛ kɛ abubule mɔɔ ɔnwo ye sane wɔ bodane tokule nloa la.’” 29 “Yɛde Mowabe adubɛnwo ne—ɔle anwomemaazo kpalɛ—Ɔmemaa ɔ nwo zo, ɔtu ɔ nwo, ɔmbu debie yɛɛ ɔtu ɔ nloa anu.”+ 30 “‘Meze ɛya mɔɔ yeva la,’ Gyihova a se a,‘Noko ɔ nloa anu ɛdulɛ ne bayɛ mgbane. Bɛnrɛhola ɛhwee biala yɛ. 31 Ɛhye ati a mebaye Mowabe anwo awolɛ la,Mebazu Mowabema amualaNa meali mrenyia mɔɔ wɔ Kɛɛ-hilɛze la anwo nyane.+ 32 O Sebemaa vanye, mebazu wɔ,+Mebazu wɔ meadɛla Gyeezɛ.+ Wɔ nya* ngɛnlɛma ne ɛpɛ nyevile. Bɛpɛ nyevile bɛhɔdwu Gyeezɛ, nehane a bɛhɔdwu a. Sɛkyevolɛ ne ɛra+Wɔ wawaa nu bakama nee wɔ vanye ɛdelɛ nu. 33 Bɛye fɛlɛkolilɛ nee anyelielɛ bɛvi tola ne anuNee Mowabe azɛlɛ zo.+ Memaa nwanye ɛgyakyi ɛhwinlɛ wɔ nwanye ɛhwihwinlɛ kuma ne anu. Awie biala ɛnrɛva anyelielɛ ɛnrɛdeɛdea nu ɛnrɛhwihwi vanye ma. Bɛbadeɛdea nuhua ɛdeɛ, noko ɔnrɛyɛ anyelielɛ ɛdeɛdeanlɛ.’”+ 34 “‘Ɛzunlɛ bie bahɔ zo avi Hɛhyebɔn+ ahɔdwu Ɛleyela.+ Bɛmaa bɛ ne zo too yehɔdwu Gyeehaze,+Ɔvi Zowaa ɔkɔ Holoneeyem+ ɔkɔdwu Ɛgelate-hyɛlehyaya. Nzule mɔɔ wɔ Nemelem bɔbɔ la basesa.+ 35 Mebamaa bɛagyakyi ɛhye mɔ ɛyɛlɛ wɔ Mowabe,’ Gyihova a se a,‘Afɔle mɔɔ bɛbɔ ye wɔ ɛzonlenlɛ ɛleka* neNee afɔle mɔɔ bɛbɔ bɛmaa bɛ nyamenle ne mɔ la. 36 Ɛhye ati a me ahonle balielie* kɛ fulutu* amaa Mowabe la,+Yɛɛ me ahonle balielie* kɛ fulutu* amaa Kɛɛ-hilɛze mrenyia la. Ɔluakɛ anwonyia mɔɔ yenyia la baminli. 37 Awie biala ati zo ɛkpa,+Yɛɛ bɛkpa awie biala akɛsa. Bɛbodɛboda* awie biala asa anwo,+Yɛɛ ɛrele pɛ bɛ bo!’”+ 38 “‘Alɔbɔlɛ ɛzunlɛ bahɔ zoWɔ Mowabe azua kɔsɔɔti ati zo,Nee ye gua ne mɔ kɔsɔɔti azo. Ɔluakɛ mebɔ MowabeKɛ buakɛ mɔɔ bɛvuandi ye bɛdo ye lɔ la,’ Gyihova a se a. 39 ‘Bɛnlea kɛzi ɛzulolɛ ɛha ye a! Bɛzu alɔbɔlɛ ɛzunlɛ! Bɛnlea kɛzi Mowabe ɛva nyiane ɛzia ɔ nzi a! Mowabe ɛhakyi agolobɛnwo debie,Yehakyi debie mɔɔ ka maanle maanle mɔɔ zuozua ye la kɔsɔɔti ɛzulolɛ a.’” 40 “Ɔluakɛ mɔɔ Gyihova ɛha la ɛne: ‘Bɛnlea! Kɛ mɔɔ kɔleɛ tu ba nane nwo zo la,+Zɔhane ala a awie badɛlɛ ɔ ndɛba anu adu ara Mowabe anwo zo a.+ 41 Bɛbaho bɛava azuamgbole ne mɔ,Na bɛaza ye bɛalie ye aranemgbole ne mɔ. Wɔ kenle zɔhane, Mowabe ɛlɔnema ahonleBayɛ kɛ raalɛ mɔɔ ɛlɛwo la ahonle.’” 42 “‘Na bɛbazɛkye Mowabe mɔɔ ɔnrɛyɛ maanle bieko a,+Ɔluakɛ yemaa ɔ nwo zo yetia Gyihova.+ 43 O Mowabema, ɛzulolɛ, kuma yɛɛ ɛhaneƐlɛkendɛ bɛ,’ Gyihova a se a. 44 ‘Awie biala mɔɔ banriandi ɛzulolɛ ne la badɔ kuma ne anu,Na awie biala mɔɔ ɔbavi kuma ne anu yeavinde la badɔ ɛhane ne anu.’ ‘Ɔluakɛ ɛvolɛ ne mɔɔ mebava meahwe Mowabe anzo la badwu,’ Gyihova a se a. 45 ‘Bɛdabɛ mɔɔ bɛlɛnriandi la kɔgyinla Hɛhyebɔn alubo nu mɔɔ bɛngola ɛhwee biala yɛ a. Ɔluakɛ senle vi Hɛhyebɔn baraNa sendɔlɔra vi Saehɔn ara.+ Ɔbayela Mowabe anwoma zoNee ɔ mra mrenyia mɔɔ ɛyɛ basabasa la ati kanrɛlɛ ne.’+ 46 ‘O Mowabe, gyakɔ! Kimɔhye menli ne+ ɛminli. Ɔluakɛ bɛva ɛ mra mrenyia bɛhɔ akɛlɛzonlenlɛ nu,Yɛɛ bɛva ɛ mra mraalɛ noko bɛhɔ akɛlɛzonlenlɛ nu.+ 47 Noko wɔ awieleɛ mekɛ ne anu, mebaboɔboa Mowabema mɔɔ wɔ akɛlɛzonlenlɛ nu la anloa,’ Gyihova a se a. ‘Mowabe ndɛnebualɛ ne awieleɛ ɛne.’”+\n^ Anzɛɛ “ɛdɔne.”\n^ Anzɛɛ ɔkola ɔkile, “azɛlɛ ketekete zo.”\n^ Anzɛɛ “mbaka ngane.”\n^ Anzɛɛ “bawoso.”\n^ Ɛhye kile, fulutu mɔɔ bɛbɔ bɛye awolɛ wɔ ɛzɛne bo la.


“Babelɔn Kpole ne” Ɛnwunlɛ | Baebolo ne Kilehile\n“Babelɔn Kpole ne” Ɛnwunlɛ\nEDWƐKƐ bie mɔ wɔ Yekile buluku ne anu mɔɔ ɔwɔ kɛ yɛte ɔ bo wɔ sɛkɛlɛneɛ adenle zo a. Kɛ neazo la, ɔka raalɛ bie, tuutuunli, mɔɔ bɛhɛlɛ “Babelɔn mɔɔ ɛlie duma [“Babelɔn Kpole ne,” NW] ɔ nwoma azo la anwo edwɛkɛ. Raalɛ ɛhye de azule bie mɔɔ gyi ɛkɛ ne maa “maanle maanle, menli, aneɛ ngakyile, yɛɛ mbusua kɔsɔɔti” la anloa. (Yekile 17:1, 5, 15) Bɛvale edwɛkɛ ɛhye mɔɔ wɔ ɛke la bɛlile gyima wɔ sɛkɛlɛneɛ adenle zo, yemɔti Babelɔn Kpole ne ɛnrɛhola ɛnrɛyɛ sonla. Ɛnee duzu a sɛkɛlɛneɛ adenle zo tuutuunli ne kile a?\nBɛha sɛkɛlɛneɛ adenle zo raalɛ ko ye ala anwo edwɛkɛ wɔ Yekile 17:18 kɛ “Suakpole ne mɔɔ sie arelemgbunli mɔɔ wɔ azɛlɛ ye azo la amuala.” Edwɛkɛkpɔkɛ “suakpole” ne kile menli ekpunli. Ɔluakɛ “suakpole” ɛhye sie “arelemgbunli mɔɔ wɔ azɛlɛ ye azo” la ati, raalɛ ne mɔɔ bɛfɛlɛ ye Babelɔn Kpole ne la bayɛ fane bie mɔɔ lɛ tumi wɔ ewiade amuala a. Bɛbahola bɛavɛlɛ ye ewiade maanle. Duzu maanle ɔ? Ɔle ɛzonlenlɛ nu maanle. Yɛ kɛzi edwɛkɛ bie mɔ mɔɔ wɔ Yekile buluku ne anu la maa yɛkola yɛka ye zɔ la nzonlɛ.\nMaanle bahola ayɛ maanyɛlɛ, gualilɛ, anzɛɛ ɛzonlenlɛ. Raalɛ ne mɔɔ bɛfɛlɛ ye Babelɔn Kpole ne la ɛnle maanyɛlɛ nu maanle ɔluakɛ Nyamenle Edwɛkɛ ne ka ye kɛ “ewiade arelemgbunli,” anzɛɛ ewiade maanyɛlɛ eku ne mɔ, nee ye “bɔle adwɔmane.” Ye adwɔmanebɔlɛ ne kile ɔ nwo mɔɔ yeva yehɔbeta ewiade arelemgbunli ne mɔ anwo la, na ɛhye kile deɛ mɔɔ ɔti bɛfɛlɛ ye “tuutuunli ne mɔɔ ɛlie duma” la anu.—Yekile 17:1, 2; Gyemise 4:4.\nBabelɔn Kpole ne ɛnrɛhola ɛnrɛyɛ gualilɛ nu maanle ɔluakɛ “ewiade gualilɛma” bazu ye wɔ mekɛ mɔɔ bɛlɛsɛkye ye la. Nɔhalɛ nu, bɛha arelemgbunli ne mɔ nee gualilɛma ne anwo edwɛkɛ kɛ bɛgyinlanle “amozi” na bɛnleanle Babelɔn Kpole ne. (Yekile 18:3, 9, 10, 15-17) Ɛhye ati, yɛkola yɛsi ye pi kɛ Babelɔn Kpole ne ɛnle maanyɛlɛ anzɛɛ gualilɛ nu maanle, emomu ɔle ɛzonlenlɛ nu maanle.\nƐhanlɛ mɔɔ Baebolo ne ka kɛ Babelɔn Kpole ne dua “ngonyia” anzɛɛ sunsum evinli nyɛleɛ zo bɛlɛbɛla maanle maanle kɔsɔɔti la si zolɛ bieko kɛ ɔle ɛzonlenlɛ nu debie. (Yekile 18:23) Kɛmɔ sunsum evinli nyɛleɛ biala le ɛzonlenlɛ nu debie yɛɛ sunsum evinli a zua ɔ nzi la ati, ɔnyɛ azibɛnwo kɛ Baebolo ne ka kɛ Babelɔn Kpole ne le ɛleka mɔɔ “sunsum ɛtane nee mbɔnsam a wɔ” a. (Yekile 18:2; Mɛla ne 18:10-12) Eza bɛha maanle ne anwo edwɛkɛ kɛ ɔdwazo ɔtia nɔhalɛ ɛzonlenlɛ, ɔyɛ “ngapezoma,” yɛɛ “nwuanzanwuanzama” ne mɔ kpɔdekpɔde. (Yekile 18:24, NW) Nɔhalɛ nu, Babelɔn Kpole ne kpɔ nɔhalɛ ɛzonlenlɛ kpole kpalɛ yemɔti ɔyɛ ‘Gyisɛse alasevolɛ’ ne mɔ kpɔdekpɔde na ɔku bɛ bɔbɔ. (Yekile 17:6) Ɛhye ati, raalɛ ɛhye mɔɔ bɛfɛlɛ ye Babelɔn Kpole ne la gyi ɛkɛ ne maa ewiade amuala adalɛ ɛzonlenlɛ ne, mɔɔ ɛzonlenlɛ mɔɔ dwazotia Gyihova Nyamenle la amuala boka nwolɛ la.\nFa nwa awie Fa nwa awie “Babelɔn Kpole ne” Ɛnwunlɛ